KKM jelas kaedah terbaik buat RTK, PCR
Oleh HARRITH HISHAM

6 Mac 2022, 7:06 pm
PETALING JAYA – Ujian pantas RTK-Ag (RTK) adalah disarankan kepada individu begejala atau berisiko tinggi sementara RT-PCR (PCR) masih merupakan ‘gold standard’ (terbaik) bagi mengesan jangkitan Covid-19.
Menurut Kementerian Kesihatan (KKM), penggunaan ujian RTK adalah disarankan kepada individu bergejala atau berada dalam kumpulan berisiko tinggi sekiranya tidak bergejala.
Carta bagi tahap terendah pengesanan jangkitan Covid-19 menggunakan ujian pantas RTK dan PCR. – KKM
“KKM telah meluluskan penggunaan RTK sebagai suatu kaedah alternatif pengujian selain PCR.
“Namun, ujian PCR masih merupakan ‘gold standard’ (terbaik) bagi mengesan jangkitan Covid-19,” katanya dalam satu hantaran di Facebook hari ini.
Jelasnya lagi, ujian RTK biasanya boleh mengesan jangkitan pada hari ketiga hingga hari ketujuh selepas seseorang terdedah kepada pesakit Covid-19.
“Manakala ujian PCR boleh mengesan jangkitan seawal hari kedua hingga hari ke 14 selepas dijangkiti.

“Justeru, ketepatan ujian RTK dan PCR adalah bergantung kepada tempoh jangkitan sewaktu sampel diambil,” ujarnya. – KOSMO! ONLINE.


Wanita pilih pesawat mainan jadi kekasih
Oleh KOSMO!

6 Mac 2022, 7:00 pm
BUDAPEST – Seorang wanita nekad memilih sebuah pesawat mainan sebagai kekasih dan menganggap ia adalah pasangan terbaik yang pernah dimilikinya, lapor akhbar Mirror UK, semalam.
Sandra,28, melayan alat permainan itu seperti teman lelaki sebenar dengan memberi ciuman selamat pagi dan selamat malam setiap hari.
Menurut wanita itu, ‘hubungan cinta’ antaranya dengan kapal terbang mainan bernama Luffancs bermula awal Januari lalu selepas membelinya secara online dengan harga £600 (RM3,315).
“Saya tidak tahu mengapa, saya cuma cintakannya.
“Luffancs adalah cinta sejati saya dan kami akan bersama selamanya,” katanya.
Tambah Sandra, dia sudah lama mempunyai obsesi terhadap pesawat namun ia menjadi serius selepas hubungan cintanya gagal tahun lalu.

Wanita itu mendapati pesawat mainan lebih setia berbanding manusia dan mengambil keputusan menjalin hubungan dengan barangan itu.
“Saya tidak pasti adakah saya akan kembali bercinta dengan manusia, mungkin tidak,” tegasnya. – Agensi


Kerajaan tidak pernah lupa tragedi MH370
Oleh MOHD. HUSNI MOHD. NOOR

6 Mac 2022, 6:19 pm
PUTRAJAYA – Kerajaan tidak pernah sekali melupakan misi untuk mengesan bangkai pesawat MH370 sehingga kini biarpun sudah hampir lapan tahun berlalu.
Menteri Pengangkutan, Datuk Seri Wee Ka Siong berkata, kerajaan kini masih menunggu sebarang petunjuk baharu yang kuat sebelum memulakan semula misi pencarian itu.
Beliau berkata, petunjuk baharu itu penting bagi menentukan lokasi yang lebih spesifik bangkai pesawat berkenaan.
“Pertimbangan (petunjuk baharu ini) akan digunakan bagi meneruskan misi mengesan pesawat berkenaan pada masa depan,” katanya menerusi rakaman video sempena memperingati tragedi pesawat MH370, hari ini.
Katanya, pihaknya sentiasa mengkaji apa sahaja bentuk bukti baru yang didedahkan bagi mengenal pasti lokasi bangkai pesawat berkenaan.
Ka Siong berkata, kerajaan tidak pernah mengambil sikap berkira dalam mengeluarkan perbelanjaan wang untuk usaha kolektif kerjasama dengan Malaysia, Australia dan China bagi menjejaki pesawat itu. – KOSMO! ONLINE


Tandas 485 rumah ibadat dinaik taraf
Oleh ROSALWANI CHE SOH

6 Mac 2022, 6:57 pm
KOTA BHARU – Kementerian Alam Sekitar dan Air (KASA) menaik taraf kemudahan tandas di 485 rumah ibadat pelbagai agama termasuk surau, tokong dan kuil di seluruh negara dengan peruntukan sebanyak RM10 juta.
Menterinya, Datuk Seri Tuan Ibrahim Tuan Man berkata, projek yang bermula April tahun lalu bertujuan untuk memastikan pembentungan di rumah-rumah ibadat menggunakan produk cekap air selain pengurusan sistem kumbahan yang lebih teratur dan efisien.
Menurutnya, kira-kira 84 peratus kerja naik taraf dan penambahbaikan telah siap dilaksanakan sehingga Februari lalu manakala baki sebanyak 12 peratus lagi dijangka siap pada Mei depan.
“Setakat ini, 407 projek menerusi tabung dana Kumpulan Wang Sumbangan Modal Pembetungan, Suruhanjaya Perkhidmatan Air Negara itu telah siap dan bakinya masih dalam pembinaan. Kita berharap ia dapat disiapkan dalam jangka masa ditetapkan.
“KASA akan membaiki tandas selain tangki septik, membuka tangki yang lama dan tandas curah di rumah-rumah ibadat yang terlibat,” katanya – KOSMO! ONLINE.


Dividen LTAT 2021 4.1 peratus
Oleh LUQMAN RIDHWAN MOHAMED NOR

6 Mac 2022, 6:51 pm
PUTRAJAYA – Perdana Menteri, Datuk Seri Ismail Sabri Yaakob mengumumkan bahawa dividen Lembaga Tabung Angkatan Tentera (LTAT) bagi 2021 adalah sebanyak 4.1 peratus.
Menurutnya menerusi satu ciapan di laman Twitter, kadar dividen tersebut merupakan yang tertinggi sejak tahun 2018.
“Sukacita saya ingin memaklumkan dividen LTAT tahun 2021 adalah sebanyak 4.1 peratus, merupakan yang tertinggi sejak 2018.
“Tahniah Mindef (Kementerian Pertahanan) dan LTAT!,” katanya hari ini. – KOSMO! ONLINE


Buat aduan jika ragui keputusan RTK
Oleh WAT KAMAL ABAS

6 Mac 2022, 7:11 pm
BAGAN SERAI – Orang ramai diminta agar tidak mempercayai bulat-bulat pelbagai video di media sosial yang memaparkan keputusan kit ujian pantas (RTK) yang meragukan.
Sebaliknya aduan perlu dilakukan supaya siasatan dapat dibuat bagi mengetahui kebenaran video itu dan keaslian RTK yang digunakan.
Timbalan Menteri Kesihatan, Datuk Dr. Noor Azmi Ghazali berkata, setiap RTK yang dikeluarkan perlu mendapatkan kelulusan dari Pihak Berkuasa Peranti Perubatan (MDA).
“Penjualan RTK tanpa kelulusan adalah satu kesalahan, ia sama seperti penjualan sijil vaksinasi palsu dan tindakan berat boleh diambil.
“Ini kerana ia menggugat kepercayaan dan kesihatan orang ramai,” katanya kepada pemberita hari ini.
Dalam perkembangan lain, katanya, kerajaan tidak bercadang untuk mewajibkan pengambilan dos penggalak vaksin Covid-19 kepada rakyat Malaysia. – KOSMO! ONLINE


Hubungi PDT, ICU jika cicir bantuan banjir
Oleh ISKANDAR SHAH MOHAMED

6 Mac 2022, 6:31 pm
KUALA SELANGOR – Semua mangsa banjir yang keciciran atau belum menerima bantuan Bantuan Wang Ihsan (BWI) dan Bantuan Selangor Bangkit (BSB) diminta segera memaklumkan perkara itu kepada pihak berkaitan.
Ia melibatkan Pejabat Daerah dan Tanah (PDT) di kawasan masing-masing atau berhubung dengan Pejabat Unit Penyelarasan Pelaksanaan (ICU) Jabatan Perdana Menteri.
Pengerusi Majlis Keselamatan Negara (MKN) Selangor, Tan Sri Noh Omar berkata, tidak dinafikan masih ada mangsa banjir terutama di Shah Alam dan Klang belum menerima bantuan oleh Kerajaan Persekutuan dan negeri.
Katanya, penyerahan bantuan itu sepatutnya selesai bulan lalu seperti diputuskan dalam Mesyuarat Majlis Tindakan Pembangunan Negeri Selangor yang dipengerusikan Menteri Perdagangan Antarabangsa dan Industri, Datuk Seri Mohamed Azmin Ali sebelum ini.
“Saya tidak dapat jumlah sebenar penerima bantuan mangsa banjir namun masih ada belum memperolehnya dan mungkin ia di peringkat akhir.
“Bagi yang belum menerimanya terutama peruntukan Kerajaan Persekutuan, mereka boleh terus pergi ke ICU Jabatan Perdana Menteri Negeri Selangor di Shah Alam,” katanya ketika ditemui pemberita selepas merasmikan Karnival Pendidikan Parlimen Tanjong Karang di Padang Astaka Tanjong Karang di sini, petang tadi.- KOSMO! ONLINE


Tidak perlu lagi permit untuk bersolat di Masjidil Haram
Oleh KOSMO!

6 Mac 2022, 6:04 pm
RIYADH – Kementerian Haji dan Umrah Arab Saudi mengumumkan bahawa orang ramai tidak perlu lagi memohon permit dan membuat temu janji untuk menunaikan solat di Masjidil Haram di Mekah, lapor akhbar Saudi Gazette, semalam.
Pengumuman itu bermaksud jemaah kini boleh bersolat di Dua Masjid Suci dan menziarah makam Rasulullah SAW tanpa memerlukan sebarang permit.
“Jemaah hanya perlu menunjukkan status vaksinasi pada aplikasi Tawakkalna untuk memasuki dan menunaikan solat di Dua Masjid Suci,” kata kementerian.
Bagaimanapun, kementerian memaklumkan bahawa permohonan permit masih perlu dilakukan untuk menunaikan umrah dan bersolat di Al-Rawdah Sharifa. – AGENSI


Pecut kereta di lorong motosikal Jambatan Pulau Pinang
Oleh KOSMO!

6 Mac 2022, 6:44 pm
BALIK PULAU – Sebuah kereta dipercayai tersilap lorong apabila dipandu di lorong motosikal di Jambatan Sultan Abdul Halim Mu’adzam Shah atau juga dikenali sebagai Jambatan Kedua Pulau Pinang dekat sini.
Kejadian berkenaan dirakam pengguna jalan raya sebelum video dimuat naik ke laman sosial hari ini.
Menurut perkongsian di sebuah akaun Facebook, kejadian membabitkan kereta jenis Proton Saga berwarna kelabu itu didakwa berlaku hari ini.
Bagaimanapun tidak dinyatakan maklumat lanjut berhubung kejadian berkenaan. Berdasarkan rakaman berdurasi kira-kira 30 saat itu, kereta tersebut dilihat dipandu laju di lorong motosikal.
Tindakan itu mendapat respon orang ramai apabila ada yang mendakwa pemandu berkenaan berkemungkinan tersilap lorong selain segelintir mengecam tindakan pemandu itu.
Manakala, ada pengguna media sosial yang mendakwa terdapat kekeliruan bagi lorong motosikal dan kenderaan lain di jambatan tersebut.

“Saya pun keliru untuk lorong motosikal. Lorong mana satu yang nak ikut sebab ada empat simpang hendak masuk laluan motosikal. Pernah saya berpatah balik kerana tidak jumpa lorong motosikal,” kata Yasin Manab. – KOSMO! ONLINE


Sektor pelancongan dijangka pulih selepas pembukaan sempadan
Oleh ROHANA MOHD. NAWI

6 Mac 2022, 6:35 pm
KOTA BHARU – Khabar mengenai pembukaan semula sempadan negara yang diumumkan Perdana Menteri semalam merupakan berita baik untuk sektor pelancongan negara.
Menteri di Jabatan Perdana Menteri (Ekonomi), Datuk Seri Mustapa Mohamed, berkata, ia berikutan sektor tersebut dilihat paling terjejas teruk sejak sempadan negara ditutup susulan pandemik Covid-19.
“Pengumuman telah dibuat oleh Perdana Menteri, Datuk Seri Ismail Sabri Yaakob semalam. Justeru, ia pelaksanaannya pasti sedikit lambat apabila memerlukan pelaksanaan prosedur operasi standard (SOP) selain memastikan segala persiapan mantap sebelum tarikh pembukaan.
“Ini berita baik buat seluruh rakyat dan ia merupakan saat yang ditunggu-tunggu terutama sektor pelancongan yang terjejas teruk. Sekiranya sempadan antarabangsa tidak dibuka, pastinya amat sukar untuk memulihkan ekonomi negara,” katanya.
Beliau berkata demikian pada sidang akhbar selepas Majlis Pelancaran Program Transformasi Digital Pasar Besar Siti Khadijah di Pasar Besar Siti Khadijah di sini hari ini.
Mengulas lanjut, Mustapa memberitahu, semua pihak sudah boleh bersiap sedia dengan pembukaan sempadan negara termasuk kehadiran pelancong asing yang sudah lama menunggu. – KOSMO! ONLINE.


Ukraine minta sumbangan jet pejuang era Soviet
Oleh Kosmo

6 Mac 2022, 5:36 pm
WASHINGTON – Pentadbiran Presiden Amerika Syarikat (AS), Joe Biden, sedang mengadakan perbincangan dengan Poland bagi kebarangkalian untuk menyediakan bantuan ketenteraan kepada Ukraine dengan menyumbangkan beberapa buah jet pejuang dari era Soviet, kata seorang jurucakap White House.
Menurut laporan stesen penyiaran NBC News, kerjasama tersebut akan menyaksikan Poland menyumbangkan jet pejuang MiG lama buatan Rusia kepada Ukraine. Negara itu kemudian akan menggantikannya semula dengan membeli jet pejuang buatan AS, F-16.
“Kami sedang bekerjasama dengan Poland berkenaan perkara ini dan berunding dengan negara-negara sekutu Pertubuhan Perjanjian Atlantik Utara (NATO).
“Kami juga berusaha untuk menyediakan sebarang keupayaan untuk membantu Poland sekiranya ia membuat keputusan untuk memindahkan pesawat-pesawatnya ke Ukraine,” kata jurucakap tersebut.
Presiden Ukraine, Volodymyr Zelenskyy sebelum itu membuat rayuan menerusi satu panggilan telefon dengan lebih 300 ahli Kongres semalam, bagi meminta bantuan berupa jet pejuang dan sokongan ketenteraan lain bagi membantu negara itu berdepan dengan serangan Rusia.
“Permintaan utama Zelenskyy adalah agar AS membenarkan Poland dan Romania memindahkan jet-jet pejuang dari era Soviet untuk digunakan di Ukraine serta menggantikannya dengan pesawat-pesawat yang lebih canggih untuk dua negara perikatan NATO itu,” kata wakil parti Demokratik, Brad Sherman menerusi Twitter.

Kerajaan Ukraine dilaporkan berminat dengan pesawat-pesawat dari era Soviet disebabkan juruterbang tentera negara itu telah dilatih untuk menerbangkan pesawat dari model seumpama itu. – AGENSI


PRN Johor: Adakalanya yang lama lebih selesa- Zahid
Oleh NUR ALINA HASSAN

6 Mac 2022, 5:19 pm
MUAR – “Kadang-kala dah tukar baju baharu tak sedap, tukar kasut baharu pula ketat. Rasa yang lama juga lebih selesa,” demikian kiasan diberikan Presiden UMNO, Datuk Seri Dr. Ahmad Zahid Hamidi yang menyelar kenyataan beberapa pembangkang mengenai tempoh pentadbiran kerajaan Barisan Nasional (BN) terlalu lama.
Ujar Ahmad Zahid, adakalanya pembaharuan itu tidak perlu sekiranya kerajaan sedia ada stabil dan mampu menjaga kebajikan rakyat meskipun telah memerintah sejak lebih 60 tahun.
“Saya tahu ramai rakyat dahulu termakan dengan pembohongan mereka mengenai isu 1MDB, malah menjadikan modal bahawa kerajaan kita terlalu lama. Kita harus sedar adakala yang lama ini lebih stabil dan terbukti kerja- kerja mereka.
“Sebagai contoh saya sentuh di Johor, sepanjang dua pentadbiran menteri besar selepas Pilihan Raya Umum (PRU) lalu iaitu sebelum pimpinan di bawah Datuk Seri Hasni, kedudukan negeri ini jatuh dari kedudukan pertama ke tangga ke-8. Apa mereka buat dalam manifesto yang diperkenalkan sebelum ini?” soalnya.
Beliau berkata demikian ketika berucap di hadapan penduduk sempena majlis Ceramah Pilihanraya di Pusat Daerah Mengundi (PDM) Kampung Sarang Buaya, di sini, hari ini.
Ahmad Zahid berkata, di bawah pimpinan BN, segala manifeto dan keperluan rakyat akan dipelihara selain janji mereka untuk memastikan Johor kembali menjadi negeri pertama menerajui ekonomi negara seperti sebelum ini.

Sementara itu ketika ditanya mengenai serangan parti lain terhadap BN dalam tempoh berkempen di PRN Johor, beliau menegaskan
itu adalah perkara biasa sepanjang berkempen bagi tujuan mengelirukan pengundi.


Semak semula kurikulum atasi isu beg berat
Oleh HARRITH HISHAM

6 Mac 2022, 5:46 pm
PETALING JAYA – Kementerian Pendidikan (KPM) disarankan untuk menyemak semula kurikulum murid di sekolah bagi mengurangkan isu beg berat untuk jangka masa panjang.
Pakar pendidikan dari Universiti Kebangsaan Malaysia (UKM), Dr. Anuar Ahmad berkata, ini kerana faktor utama yang menyumbang kepada isu terbabit adalah bilangan mata pelajaran yang masih banyak dan silibus mata pelajaran yang padat.
“Sebagai pemerhati sistem pendidikan negara, saya menyambut baik keputusan KPM kerana bersedia mendengar pandangan rakyat dan mengambil tindakan susulan isu ini.
“Bagaimanapun, tujuh strategi yang diumumkan oleh KPM hari ini sekurang-kurangnya hanya dapat menyelesaikan isu berkenaan dalam jangka masa pendek,” katanya dalam satu kenyataan hari ini.
Dr. Anuar Ahmad.
Menurutnya, tujuh strategi ini adalah hasil cadangan dari berbagai pihak diyakini akan dapat mengurangkan isu beg sekolah berat khususnya strategi penyediaan loker (untuk sekolah dua sesi) dan membenarkan buku disimpan di dalam laci meja (sekolah satu sesi) untuk anak-anak tahap satu.
Jelasnya lagi, begitu juga dengan strategi penggunaan buku teks digital, menghadkan bilangan dan jumlah muka buku latihan serta penyelarasan pakaian sekolah untuk kelas di bawah JAKIM.

Namun, katanya, apa yang menarik ialah keputusan KPM untuk mengurangkan bilangan waktu mata pelajaran dalam jadual harian.
“KPM juga buat keputusan yang tepat apabila menghadkan kepada tiga hingga empat mata pelajaran dalam satu hari.
“Bilangan buku teks dan buku latihan yang dibawa dapat dikurangkan secara siknifikan,” ujarnya. – KOSMO! ONLINE


Penduduk minta treler terhumban dialihkan
Oleh KOSMO!

6 Mac 2022, 5:40 pm
Oleh: LIYANA RAMLI
KAMPAR – Penduduk Kampung Sungai Peria di sini mahu pihak Projek Lebuhraya Utara Selatan Berhad (PLUS) mengalihkan treler yang menghalang laluan utama untuk keluar dari kampung akibat kemalangan pada 3 Mac lalu.
Setiausaha Ahli Parlimen Kampar, Azlan Helmi berkata, keadaan treler yang seolah-olah tergantung setelah terhumban akibat kemalangan membimbangkan keselamatan penduduk.
“Kira-kira 100 penduduk di sini terjejas untuk melakukan aktiviti harian kerana jalan utama untuk keluar dari kampung terhalang.
“Ini merupakan satu-satunya jalan penduduk keluar masuk dan tiada jalan lain untuk mereka,” katanya kepada pemberita pada sidang akhbar terowong jalan Kampung Orang Asli Sungai Peria, Sahom di sini.
Terowong tersebut juga satu-satunya jalan penduduk keluar masuk.
Menurut Azlan, pada hari pertama kejadian, pihak PLUS ada mencuba untuk mengubah treler tersebut namun gagal.

“Selepas cubaan untuk mengalihkan treler gagal, kenderaan tersebut ditinggalkan begitu sahaja.
“Syarikat pengendali lebuhraya itu juga tidak meletakkan sebarang tanda amaran,” ujarnya. – KOSMO! ONLINE


Cermin sisi kereta rosak angkara monyet
Oleh NIA AMIRA NAJWA AZMI

6 Mac 2022, 5:23 pm
PETALING JAYA – Tindakan seekor monyet yang ‘menceroboh’ sehingga merosakkan cermin sisi sebuah kereta membuatkan orang ramai simpati dengan pemilik kenderaan tersebut.
Video berdurasi 14 saat di aplikasi TikTok @fazzy369 menunjukkan seekor monyet menolak dan menarik cermin sisi kenderaan tersebut hingga hampir tercabut.
Menurut Fazzy, dia menekan hon untuk menghalau monyet, namun bunyi hon tidak kuat. Apabila dia membuka tingkap untuk menghalau, binatang itu datang seolah-olah mahu menyerangnya.
“Ingatkan mahu pergi panjat telaga tujuh tetapi tengok perangai monyet macam ini terus tidak jadi saya mahu pergi,” ujarnya.
Susulan perkongsian itu, rata-rata orang ramai turut berkongsi pengalaman mereka diganggu monyet dan simpati terhadap pemilik kenderaan tersebut.
“Saya pernah pergi sana sewaktu bekerja di Langkawi. Baru nak turun kenderaan sudah ada dua tiga ekor monyet datang, terus tidak berani,” ujar @neyka168.

“Sekurang-kurangnya video ini menjadi bukti bukan manusia yang merosakkan kenderaannya,” kata @sofeahusna.
“Biasanya monyet memang gemar dengan benda yang berpusing-pusing. Lampu bulat di kawasan rumah saya pun monyet suka buka dan baling,” jelas @GrimmJoe.
Sehingga kini, perkongsian tersebut meraih 1.3 juta tontonan dan lebih 57,400 tanda suka di TikTok. – KOSMO!ONLINE


PRN Johor: Anwar puas hati minggu pertama kempen
Oleh KHAIRUL MOHD. ALI

6 Mac 2022, 5:17 pm
JOHOR BAHRU – Pengerusi Pakatan Harapan (PH), Datuk Seri Anwar Ibrahim berpuas hati dengan sambutan diterima pihaknya sepanjang minggu pertama tempoh berkempen dalam Pilihan Raya Negeri (PRN) Johor ini.
Beliau yang juga merupakan Presiden PKR itu memberitahu, pergerakan jentera PH dan juga parti itu juga lancar tanpa berlaku sebarang insiden tidak diingini.
“Semuanya okay, semuanya baik, sambutan orang ramai juga sangat baik,” katanya ringkas apabila diminta mengulas berhijrah perjalanan kempen PH dan PKR menjelang hari pengundian pada 12 Mac ini.
Terdahulu, Ahli Parlimen Port Dickson itu mengiringi calon PKR bagi kerusi Dewan Undangan Negeri (DUN) Tiram, S. Gopalakrishnan dalam progam Santuni dan Sarapan Pagi Bersama Masyarakat Sungai Tiram di sini hari ini.
Sementara itu, Gopalakrishnan yang juga Naib Pengerusi PKR Johor mengakui perbalahannya dengan Presiden Ikatan Demokratik Malaysia (Muda), Syed Saddiq Syed Abdul Rahman sebelum ini tidak memberi kesan dalam kempen beliau. – KOSMO! ONLINE


Penganggur tidak sempat edar ketum
Oleh NOOR HASLIZA NUSI

6 Mac 2022, 5:23 pm
BALIK PULAU – Taktik licik seorang penganggur lelaki menyembunyikan bungkusan ketum atau lebih sinonim dengan panggilan ‘cakaroi’ di dalam plastik sampah berwarna hitam untuk diedar kepada pelanggan akhirnya terbongkar apabila diberkas polis di tepi Jalan Sungai Burung, Mukim H di sini semalam.
Lelaki tempatan berusia dalam lingkungan 40-an itu diberkas sepasukan anggota polis dari Balai Sungai Korok semasa memandu sebuah kereta jenis Proton Wira kira-kira pukul 10.30 pagi.
Ketua Polis Daerah Barat Daya, Superintendan Kamarul Rizal Jenal berkata, suspek diberkas semasa anggota terbabit sedang menjalankan tugasan cegah jenayah di kawasan berkenaan.
Menurutnya,hasil pemeriksaan lanjut telah menjumpai bungkusan plastik hijau dan hitam di bahagian tempat duduk penumpang dan but belakang kereta yang dipandunya seorang diri.
“Masing-masing 13 bungkusan plastik yang berisi 676 bungkusan plastik lutsinar itu didapati mengandungi cecair disyaki ketum.
“Soal siasat juga mendapati setiap bungkusan ketum dijual pada harga RM5 sebungkus dan jumlah keseluruhan rampasan tersebut bernilai RM3,380,” katanya menerusi kenyataan di laman sosial Facebook Ibu Pejabat Polis Daerah Barat Daya di sini hari ini. – KOSMO! ONLINE


Vaksin Sinovac untuk kanak-kanak diberi mulai esok
Oleh WAT KAMAL ABAS

6 Mac 2022, 5:52 pm
BAGAN SERAI – Vaksin jenis Sinovac yang telah diluluskan Pihak Berkuasa Kawalan Dadah (PBKD) pada 3 Mac lalu akan mula diberikan pada kanak -kanak mulai esok.
Timbalan Menteri Kesihatan, Datuk Noor Azmi Ghazali berkata, pemberian itu hanya kepada kanak-kanak yang tidak boleh menerima Vaksin Comirnaty Pfizer atas faktor kesihatan.
“Kita memberi keutamaan serta mengalakkan agar kanak -kanak menerima vaksin Pfizer.
“Bagi kanak-kanak yang mempunyai alahan vaksin yang lain maka kita syorkan untuk mengambil Sinovac,” katanya kepada pemberita di sini.
Beliau yang juga Pengerusi Jawatankuasa Bertindak Imunisasi Covid-19 (CITF) berkata, Sinovac merupakan pilihan kepada ibu bapa yang tidak bersetuju anak mereka menerima suntikan vaksin Pfizer.
“Bagi mendapatkan status vaksinasi lengkap, sebanyak dua dos vaksin akan diberikan kepada kanak -kanak yang telah mencapai usia lima hingga 11 tahun.

“Selang antara dos pertama dan dos kedua ialah selama empat minggu,” katanya. – KOSMO! ONLINE


500 murid terima bantuan persekolahan YBR
Oleh FITRI HAZIM

6 Mac 2022, 5:18 pm
KUALA LUMPUR – Seramai 500 murid sekolah rendah dan menengah di Sabak Bernam menerima bantuan persekolahan daripada Yayasan Bank Rakyat (YBR) sempena pembukaan semula sesi persekolahan pada bulan Mac akan datang.
Pengerusi YBR, Datuk Wira Megat Zulkarnain Omardin berkata, sumbangan bernilai RM50,000 itu juga diharapkan dapat membantu mereka terutamanya yang berada dalam kalangan keluarga B40.
“Bantuan ini bagi meringankan urusan kewangan dalam menyediakan kelengkapan persekolahan bagi pembelian set baju, kasut dan stoking atau beg sekolah mengikut kesesuaian masing-masing.
“Bantuan persekolahan dalam bentuk wang tunai sebanyak RM100 bagi persiapan persekolahan diharapkan akan dapat membantu ibu bapa atau penjaga membuat persiapan awal untuk anak-anak dalam memulakan sesi akademik persekolahan 2022/2023,” katanya dalam satu kenyataan di sini hari ini.
Selain itu katanya, cakna dengan situasi masyarakat yang terkesan akibat gelombang Covid-19 yang melanda sejak dua tahun ini dan melihat kepada keadaan ekonomi yang tidak menentu.
“Bantuan yang disalurkan kepada mereka yang layak ini sedikit sebanyak dapat memberi suntikan semangat kepada anak-anak untuk terus menuntut ilmu serta sebagai tanda ikhlas YBR dalam membantu mereka yang memerlukan dalam meneruskan kehidupan,” ujarnya.

Sehingga kini, seramai 39,397 murid telah menerima manfaat melalui bantuan persekolahan YBR dengan jumlah peruntukkan sebanyak RM5.12 juta sejak dari tahun 2018.– KOSMO! ONLINE


Polis Kelantan terima lebih 1,000 laporan mangsa banjir
Oleh YATIMIN ABDULLAH

6 Mac 2022, 5:27 pm
RANTAU PANJANG – Polis Kelantan menerima sebanyak lebih 1,000 laporan daripada mangsa banjir melibatkan kerosakan rumah mereka yang terkesan akibat musibah yang melanda pada 25 Februari lalu.
Timbalan Ketua Polis Kelantan, Datuk Muhamad Zaki Harun berkata, laporan kerosakan perlu dilakukan oleh mereka agar memudahkan urusan bantuan yang bakal diberikan kepada mereka.
“Berdasarkan rekod, Kampung Tersang di sini paling teruk terkesan apabila lima buah rumah musnah dihanyutkan arus deras banjir,” katanya kepada pemberita semasa hadir ke Program Pasca Banjir yang diadakan di Balai Polis Rantau Panjang di sini hari ini.
Dalam program itu, seramai 150 anggota daripada pelbagai agensi seperti Batalion 8 Pasukan Gerakan Am, Jabatan Bomba dan Penyelamat Malaysia Kelantan, Angkatan Pertahanan Awam Malaysia, Jabatan Sukarelawan Malaysia dan penduduk kampung menyertai gotong-royong tersebut.
Mengulas lanjut, Muhammad Zaki memberitahu, pihaknya bersama pasukan penyelamat lain sentiasa bersedia untuk menghadapi sebarang bencana berpandukan kepada keadaan cuaca yang tidak menentu ketika ini. – KOSMO! ONLINE.


Pegawai, anggota JPJ perlu dibekalkan senjata api
Oleh ROSALWANI CHE SOH

6 Mac 2022, 5:12 pm
BACHOK – Setiap anggota dan pegawai Jabatan Pengangkutan Jalan (JPJ) perlu dibekalkan senjata api untuk menjalankan tugas penguatkuasaan dengan lebih selamat terutamanya ketika menjalankan operasi yang berisiko.
Ketua Pengarah JPJ, Datuk Zailani Hashim berkata, setakat ini, JPJ hanya dibekalkan 345 senjata api untuk kegunaan pegawai dan anggota di seluruh negara.
Menurutnya, penggunaan senjata api dalam kalangan anggota penguat kuasa adalah penting terutamanya dalam menghadapi sebarang ancaman pihak tertentu.
“Setiap pegawai dan anggota tidak lepas daripada menghadapi pelbagai ancaman terutamanya yang terlibat dalam penguatkuasaan. Penggunaan senjata api penting bagi memberikan keyakinan kepada mereka dalam menangani ancaman.
“Ketika ini, penggunaan senjata api hanya diberi keutamaan kepada pegawai dan anggota yang bertugas di lokasi berisiko selain pihak yang benar-benar memerlukan,” katanya kepada pemberita semasa hadir merasmikan Majlis Penutup Kursus Asas Pengendalian Senjata Api JPJ di Lapang Sasar Gunong hari ini.
Mengulas lanjut, Zailani memberitahu, ketika ini, anggota JPJ yang tidak memiliki senjata api dibekalkan gari dan baton semasa bertugas.- KOSMO! ONLINE


Gigi Mat Oni goyang tersangkut jaring
Oleh NOOR HASLIZA NUSI

6 Mac 2022, 5:05 pm
GEORGE TOWN – Pengumpan Penang Black Panthers, Muhamad Zulhusni Basri, 21, atau lebih dikenali sebagai Mat Oni tidak menyangka kejadian sebatang gigi kapaknya yang tersangkut pada jaring di set kedua perlawanan menentang Bomba Fighters malam tadi tular di media sosial hari ini.
Ini berikutan video berdurasi 55 saat yang dikongsi menerusi laman sosial Facebook SepakTakraw League itu mendapat lebih 236,000 tontonan dan 1,800 perkongsian sejak dimuat naik pengemudinya pada pukul 11.35 malam semalam.
Rata-rata netizen terdiri penyokong dan peminat setia kejohanan Emas Anuar Liga Sepak Takraw (STL) 2021/2022 itu telah meninggalkan kira-kira 8,300 emoji ketawa dan tanda suka sekali gus menyifatkan sebagai penutup perlawanan paling lucu.
Lebih menggelikan hati apabila pemain import Black Panthers, Aakasit Naphon kelihatan tidak dapat menahan ketawa semasa perlawanan di set kedua masih berbaki lapan mata meninggalkan jauh Bomba Fighters 13-2.
Mat Oni ketika dihubungi Kosmo! Online hari ini berkata, dia tidak menyangka aksi tersangkut gigi pada jaring sempat dirakam jurukamera sekali gus disaksikan penonton secara langsung.
“Memang tak sangka hendak berlaku sebegitu. Sebelum ini memang saya lebih suka bermain dan psiko pihak lawan depan jaring. Saya pun tergelak sendiri sebaik kejadian itu berlaku.

“Tak pernah lagi orang buat macam tu sampai nak tersangkut gigi depan jaring. Ini pengalaman manis untuk saya sepanjang tiga tahun beraksi dalam STL sejak 2019 apatah lagi pada perlawanan akhir pasukan sebelum Liga Premier menutup tirainya hari ini.
“Angkara kejadian itu, sebatang gigi kapak saya mula goyang. Mungkin tertarik kuat sebaik ia tersangkut,” ujarnya video tular itu dianggapkan sebagai pembakar semangat untuknya terus beraksi cemerlang dalam sukan sepak takraw. – KOSMO! ONLINE


PRN Johor: 22,531 polis, ATM undi awal Selasa ini
Oleh MOHAMAD FAIZAL HASHIM

6 Mac 2022, 5:10 pm
JOHOR BAHRU – Seramai 22,531 individu yang terdiri daripada warga Polis Diraja Malaysia (PDRM) Johor dan Angkatan Tentera Malaysia (ATM) serta pasangan akan mengundi awal pada Pilihan Raya Negeri (PRN) Johor, Selasa ini.
Ketua Polis, Datuk Kamarul Zaman Mamat berkata, daripada jumlah tersebut, seramai 11,576 adalah merupakan warga PDRM Johor di seluruh negeri ini.
Beliau berkata, bagi memudahkan kesemua yang terlibat mengundi awal, sebanyak 63 pusat mengundi dengan 83 saluran akan disediakan.
“Proses undi awal akan dijalankan di permis-permis PDRM dan ATM seperti di dewan Ibu Pejabat Polis Kontinjen (IPK) Johor, dewan-dewan Ibu Pejabat Polis Daerah (IPD), kem-kem Pasukan Gerakan Am (PGA) dan kem-kem tentera.
“Nasihat saya bagi yang mengundi awal, sentiasa peka kepada arahan-arahan petugas Kementerian Kesihatan. Sebelum menunaikan tanggungjawab ini pastikan membuat saringan Covid-19 terlibat dahulu,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Kamarul Zaman berkata, seramai 382 anggota dan pegawai polis Johor sudah mendaftar dengan undi pos bagi PRN Johor ini.

“Daripada 382 individu yang memohon untuk mengundi pos, seramai 276 telah diluluskan oleh Suruhanjaya Pilihan Raya (SPR) manakala selebihnya adalah tidak.
“Jadi, mereka perlu hadir ke pusat mengundi pada Selasa ini bagi menunaikan tanggungjawab mereka untuk undi awal,” ujarnya.-KOSMO! ONLINE


Kesemua 861 warga Malaysia di Rusia selamat
Oleh AMREE AHMAD

6 Mac 2022, 4:21 pm
PUTRAJAYA – Kedutaan Besar Malaysia di Moscow mengesahkan bahawa kesemua 861 rakyat negara ini masih lagi berada dalam keadaan selamat di seluruh Rusia pada ketika ini.
Menurut kenyataan Wisma Putra hari ini, daripada jumlah tersebut, seramai 784 individu merupakan pelajar, manakala 33 lagi ialah ekspatriat yang bertugas di Rusia.
“Pihak kedutaan juga sentiasa memantau rapi keselamatan dan keberadaan mereka yang direkodkan menetap di pelbagai bandar raya dan lokaliti sekitar negara berkenaan,” katanya.
Pejabat misi diplomatik Malaysia yang terletak di kawasan Mosfilmovskaya Ulitsa ujarnya, turut mempunyai seramai 44 petugas termasuk kakitangan teknikal dan tanggungan mereka.
Pegawai kedutaan berkenaan juga jelasnya sering menghubungi warga Malaysia, terutama pelajar menerusi badan perwakilan penuntut dan pihak pentadbiran universiti yang terbabit.
Ketika ini, situasi di Rusia masih normal dengan perkhidmatan awam tempatan berlangsung seperti biasa selain keperluan harian mencukupi lagi dan kehidupan rutin pula kekal tenang.

Bagaimanapun pihak kedutaan ada menerima aduan kes segelintir warga Malaysia berdepan masalah gangguan pemindahan dana elektronik (EFT) dari Malaysia terus ke akaun mereka.
“Isu tersebut sedang diuruskan oleh Bank Pusat Persekutuan Rusia dan ia memberi jaminan bahawa mata wang tempatan, Ruble masih selamat dan boleh diakses,” jelas Wisma Putra. – KOSMO! ONLINE


Amaran ribut petir di 11 negeri petang ini
Oleh HARRITH HISHAM

6 Mac 2022, 5:02 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di 11 negeri petang ini.
Menurut MetMalaysia, cuaca buruk itu diramalkan berlarutan sehingga lewat petang.
“Di Kedah membabitkan Langkawi, Kubang Pasu, Kota Setar, Pokok Sena, Padang Terap, Sik, Baling, Kulim dan Bandar Baharu.
“Di Perak melibatkan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya dalam satu kenyataan, hari ini.
Sementara itu, amaran turut dikeluarkan di seluruh kawasan negeri Perlis, Pulau Pinang, Selangor, Kuala Lumpur dan Putrajaya.
“Di Pahang hujan membabitkan di kawasan Tanah Tinggi Cameron, Lipis, Raub, Jerantut, Temerloh, Maran dan Kuantan.

“Manakala di Negeri Sembilan Melibatkan Seremban, Port Dickson dan Rembau serta di Johor tertumpu di kawasan Segamat dan Mersing.
Bagi di Sarawak, Cuaca buruk turut diramalkan berlaku di Kuching, Serian, Samarahan dan Miri (Miri dan Marudi).
“Di Sabah pula membabitkan Pantai Barat (Tuaran, Ranau dan Kota Belud), Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat (Kota Marudu),” ujarnya. – KOSMO! ONLINE


KTIP bernilai RM680 juta mula beroperasi tahun 2024
Oleh MOHD AZLI ADLAN

6 Mac 2022, 4:36 pm
KEMAMAN – Terengganu Incorporated Sdn. Bhd. (Terengganu Inc.) melancarkan Taman Perindustrian Kertih Terengganu (KTIP) merupakan kompleks kilang penapisan bio generasi kedua terbesar di Asia.
Pengarah Eksekutif Terengganu Inc., Burhanuddin Hilmi Mohamed berkata, projek tersebut dibina di atas keluasan tanah 407 hektar dengan melibatkan pelaburan sehingga RM680 juta untuk fasa satu.
Menurut beliau, projek berkenaan dijangka beroperasi menjelang tahun 2024.
“Projek ini merupakan kerjasama antara Terengganu Inc. dan MGB Berhad (MGB),” katanya pada majlis pelancaran kilang tersebut yang telah disempurnakan oleh Menteri Besar Terengganu, Datuk Seri Ahmad Samsuri Mokhtar di sini hari ini.
Burhanuddin Hilmi menjelaskan, kedudukan KTIP strategik kerana berada di hab bioekonomi bersepadu melibatkan industri biopolimer dan produk kimia.
Tambah beliau, antara infrastruktur dan fasiliti sedia ada berhampiran KTIP ialah loji pemprosesan gas, loji penapisan minyak dan dua pelabuhan iaitu Kemaman serta Kertih.

“Saya difahamkan kerajaan negeri Terengganu telah menggerakkan usaha memacu pembangunan (KTIP) termasuk pembesaran kapasiti Pelabuhan Kemaman.
“Kami yakin KTIP masih menarik pelabur sekali gus berpotensi menjana pertumbuhan ekonomi negeri malah limpahannya bakal dinikmati rakyat,” katanya. – KOSMO! ONLINE


Majlis amal Anuar Zain sumbang RM130,000 pada petugas hadapan
Oleh ZAKI SALLEH

6 Mac 2022, 5:14 pm
IPOH – Majlis Makan Malam Amal Anuar Zain – Karena Aku Cinta 2022 di Ipoh International Convention Centre (IICC) berjaya mengumpul RM130,000 untuk disumbangkan pada petugas barisan hadapan negeri Perak.
Konsert amal malam tadi anjuran bersama Bond Holdings Sdn. Bhd. (Bond Holdings), Majlis Bandaraya Ipoh (MBI) dan Sycal Ventures Berhad.
Bond Holdings dalam satu kenyataan memberitahu, majlis amal itu juga bertujuan membantu penggiat seni tempatan yang terkesan dengan pandemik Covid-19.
Menurut kenyataan itu, pihak penggiat seni yang terjejas diwakili oleh People Of Remarkable Talent (PORT) yang menerima sumbangan RM40,000.
“Sumbangan sebanyak RM20,000 pula disampaikan kepada Polis Diraja Malaysia yang diterima Timbalan Ketua Polis negeri, Datuk Pahlawan Azizi Mat Aris.
“Sebanyak RM30,000 disampaikan kepada Kementerian Kesihatan negeri Perak berupa barangan keperluan manakala Hospital Raja Permaisuri Bainun pula RM30,000.

“Turut menerima sumbangan ialah Angkatan Pertahanan Awam negeri Perak sebanyak RM10,000,” ujar kenyataan tersebut.
Raja Muda Perak, Raja Jaafar Raja Muda Musa dan Raja Di-Hilir Perak, Raja Iskandar Dzulkarnain Sultan Idris Shah berkenan hadir pada majlis yang bermula pukul 8.30 malam itu.
Turut berangkat hadir Raja Puan Besar Perak, Raja Nazhatul Shima Sultan Idris dan Raja Puan Muda Perak, Tunku Soraya Sultan Abdul Halim Mu’adzam Shah.- KOSMO! ONLINE


Dicekup langgar motosikal polis, halang tugas
Oleh ISKANDAR SHAH MOHAMED

6 Mac 2022, 4:57 pm
KLANG – Seorang lelaki dicekup apabila melanggar motosikal anggota polis ketika hendak diperiksa di sekitar Bandar Baru Klang di sini, semalam.
Kejadian kira-kira pukul 3.15 petang itu berlaku selepas suspek berusia lingkungan 30-an dilihat mencurigakan di sekitar kawasan tersebut.
Ketua Polis Daerah Klang Utara, Asisten Komisioner S. Vijaya Rao berkata, perkara itu disedari Unit Rondaan Cegah Jenayah yang melakukan rondaan dan ternampak dua lelaki menaiki dua motosikal Kriss berwarna hitam.
Katanya, menyedari kecurigaan itu, polis kemudian mahu menahan mereka untuk pemeriksaan lanjut.
“Namun, suspek bertindak agresif dan melanggar hadapan motosikal anggota polis dan kenderaan orang awam yang diparkir di tepi jalan.
“Seorang daripada suspek berjaya ditahan manakala rakannya melarikan diri dengan motosikal ditunggangnya,” katanya ketika dihubungi Kosmo! hari ini.

Jelas Vijaya, kes berkenaan disiasat mengikut Seksyen 186 dan 353 Kanun Keseksaan antaranya kerana menghalang tugas penjawat awam.
Tambah beliau, pihaknya masih mengesan seorang lagi suspek berusia lingkungan 30-an yang meloloskan diri bagi membantu siasatan.
Justeru, orang ramai yang mempunyai sebarang maklumat diminta menyalurkannnya di mana-mana balai polis berdekatan untuk tindakan lanjut.
Terdahulu, tular gambar di media sosial memaparkan barangan seperti peralatan pecah rumah yang ditemukan dalam kejadian itu. -KOSMO!ONLINE


Ramalan AJL36 Neelofa, tangisan Bilal vokal terbaik
Oleh MOHD. HAIKAL ISA

6 Mac 2022, 4:47 pm
PETALING JAYA – Masih lagi dalam proses berpantang selepas melahirkan anak sulung, Muhammad Bilal hujung Januari lalu, selebriti dan usahawan jelita, Neelofa tetap setia memberikan ramalan Anugerah Juara Lagu ke-36 (AJL36) yang bakal berlangsung malam ini.
Apa yang mencuri tumpuan dan membuatkan orang ramai tertawa adalah ramalan pemilik nama lengkap, Noor Neelofa Mohd. Noor untuk kategori vokal terbaik.
“Vokal terbaik, Tangisan Bilal (sambil menyertakan emoji wajah dengan air mata kegembiraan),” seloroh Neelofa, 33 menerusi Twitter.
Menerusi ciapan sama, bekas pengacara program MeleTOP itu bagaimanapun dengan serius meramalkan bahawa kejutan akan dilakukan Marsha menerusi lagu Cinta ciptaan pasangan suami isteri, Stacy Anam (Bunga Cantik) dan Akim Ahmad (Hang Nadim) untuk kategori vokal terbaik.

My #AJL36 predictions :
Mimpi / Pelukan Angkasa
Best vocal 1. Tangisan Bilal 😂2. Marsha
— Neelofa (@Neelofa) March 6, 2022

Isteri kepada pendakwah bebas, Haris Ismail itu turut meramalkan dua lagu berpotensi besar untuk merangkul kemenangan malam ini iaitu Mimpi nyanyian Haqiem Rusli dan Pelukan Angkasa dendangan  Sekumpulan Orang Gila dan Shila Amzah.
Tahun lalu, Neelofa meramalkan lagu Semalam nyanyian Aina Abdul sebagai juara AJL ke-35 namun lagu ciptaan sepenuhnya penyanyi itu hanya sekadar menduduki tempat naib juara.

Pada edisi ke-34, ramalan Neelofa mengena apabila lagu Sumpah nyanyian Naim Daniel diangkat sebagai juara keseluruhan.
Malam ini, 12 buah karya terbaik negara akan berentap untuk AJL36 iaitu Boneka (Ernie Zakri), Intan Payung (Noraniza Idris & Bunga), Purnama (Naim Daniel), Aewo (Shiha Zikir & Noki), Salahku (Yonnyboii), Lara (Haqiem Rusli, Hael Husaini & Naim Daniel), Angkara (Siti Nordiana) dan Cinta (Marsha).
Sementara itu, Aina Abdul turut bertanding menerusi dua buah lagu iaitu Sepi dan Nafas Cinta (duet bersama Khai Bahar). – KOSMO! ONLINE


Kilang penapisan bio generasi kedua terbesar Asia dilancar
Oleh MOHD AZLI ADLAN

6 Mac 2022, 5:08 pm
KEMAMAN – Anak syarikat kerajaan negeri Terengganu, Terengganu Incorporated Sdn. Bhd. (Terengganu Inc.) melancarkan Taman Perindustrian Kertih Terengganu (KTIP) di sini.
Pengarah Eksekutif Terengganu Inc., Burhanuddin Hilmi Mohamed berkata, KTIP merupakan kompleks kilang penapisan bio generasi kedua terbesar di Asia.
“Ia dibina di tanah seluas 407 hektar dengan fasa satu yang menelan belanja 680 juta dijangka boleh beroperasi pada tahun 2024.
“Projek ini merupakan kerjasama antara Terengganu Inc. dan MGB Berhad (MGB),” katanya selepas menyaksikan pelancaran KTIP di sini hari ini.
Projek berskala besar itu dirasmikan Menteri Besar Terengganu, Datuk Seri Ahmad Samsuri Mokhtar.
Burhanuddin Hilmi berkata, kedudukan KTIP strategik kerana berada di hab bioekonomi bersepadu melibatkan industri biopolimer dan produk kimia.

Tambah beliau, antara infrastruktur dan fasiliti sedia ada berhampiran KTIP ialah loji pemprosesan gas, loji penapisan minyak dan dua pelabuhan iaitu Kemaman serta Kertih.
“Saya difahamkan kerajaan negeri Terengganu telah menggerakkan usaha memacu pembangunan (KTIP) termasuk pembesaran kapasiti Pelabuhan Kemaman.
“Kami yakin KTIP masih menarik pelabur sekali gus berpotensi menjana pertumbuhan ekonomi negeri malah limpahannya bakal dinikmati rakyat,” katanya. – KOSMO! ONLINE


Isu beg berat: KPM sedia kemudahan lokar
Oleh MOHD. HUSNI MOHD. NOOR

6 Mac 2022, 3:45 pm
PUTRAJAYA – Kementerian Pendidikan (KPM) akan menyediakan kemudahan lokar di 10,662 kelas di sekolah rendah dua sesi di seluruh negara sebagai satu penyelesaian menangani isu beg berat.
Menteri Kanan (Pendidikan), Datuk Dr. Radzi Jidin berkata, bagi fasa pertama, kemudahan lokar itu akan disediakan bagi sekolah rendah dua sesi dimana ia akan dimanfaatkan seramai 323,000 murid Tahap 1 iaitu tahun 1, tahun 2 dan tahun 3.
Beliau berkata, penyediaan kemudahan itu membabitkan peruntukan berjumlah RM37.3 juta.
“Bagi fasa dua pula, kemudahan lokar bagi murid Tahap 2 di sekolah rendah dua sesi iaitu tahun 4, tahun 5 dan tahun 6 pula akan disediakan pada tahun 2023.
“Penyediaan lokar ini adalah pendekatan baharu yang tidak pernah dilaksanakan KPM selama ini,” katanya menerusi rakaman video di Facebook hari ini.
Katanya, murid sekolah rendah satu sesi pula dibenarkan untuk menyimpan buku di dalam laci meja di bilik darjah masing-masing.

Radzi berkata, penyediaan kemudahan lokar itu adalah antara tujuh pendekatan diambil KPM bagi mengatasi isu beg berat yang membelenggu murid sejak 30 tahun lalu.
Menurutnya, pendekatan lain termasuk menyusun semula jadual waktu dimana hanya tiga atau empat mata pelajaran diajar sehari selepas mengambil kira pemberatan subjek, ketersediaan guru dan sesi persekolahan.
“Sekolah juga akan diberi kelonggaran untuk menyediakan jadual waktu mengikut kitaran minggu dimana hanya subjek tertentu akan diajar dalam sesuatu minggu itu sekali gus mengurangkan buku teks yang di bawa,” katanya. – KOSMO! ONLINE


JKR bina parit atasi air bertakung di Jalan Ampang-Jelapang
Oleh ZAKI SALLEH

6 Mac 2022, 3:29 pm
IPOH – Peruntukan telah pun dimohon daripada kerajaan untuk menyelesaikan masalah air bertakung di Jalan Persekutuan di Jalan Ampang-Jelapang dekat Gunung Lang di sini yang sering dinaiki air jika hujan lebat.
Ini kerana kejadian berpunca daripada pembentung yang tersumbat di sepanjang lokasi tersebut.
Jabatan Kerja Raya (JKR) Daerah Kinta dalam satu kenyataan memberitahu, peruntukan tersebut baharu sahaja diluluskan.
Menurut kenyataan itu, JKR Kinta telah mengambil tindakan jangka pendek dengan membuat longkang tana bersebelahan laluan pembentung tersebut sementara menunggu kerja pembaikan kekal.
“Memandangkan jalan tersebut adalah Jalan Persekutuan, peruntukan telah dipohon dari Ibu Pejabat JKR Malaysia dan baru saja diluluskan.
“Ia bagi kerja pembaikan kekal iaitu menukar pembetung kepada longkang terbuka. Kerja-kerja akan dimulakan dalam masa terdekat oleh pihak konsesi, Belatiwangsa,” ujar kenyataan itu.

Semalam, hujan lebat bermula pukul 5 petang menyebabkan jalan berkenaan dinaiki air sehingga berlaku kesesakan hampir satu jam apabila kedua-dua lorong ditutup.
Lalu lintas telah dilencongkan sementara melalui Gunung Lang dan Jalan Kuala Kangsar sehingga lewat malam bagi mengelakkan kesesakan.
Pihak kontraktor pula melakukan kerja-kerja mengepam air dan surut sepenuhnya pukul 4 pagi tadi.- KOSMO! ONLINE


Banyak kali jadi kontak rapat, Mimi Lana akhirnya tewas
6 Mac 2022, 3:28 pm
PETALING JAYA – Dua tahun bertahan daripada dijangkiti wabak Covid-19 dan sepanjang tempoh itu, pelakon Mimi Lana kerap kali menjadi kontak rapat untuk kes positif.
Malangnya baru-baru ini, nasib tidak menyebelahi pelakon itu apabila disahkan positif Covid-19 sejak enam hari lalu.
Kongsi Mimi atau nama sebenarnya Mimi Roziana Zainal Abidin, 27, selepas dijangkiti, barulah dia sedar betapa sakit dan sukar untuk mengawal virus Covid-19.
Sejak disahkan positif, Mimi mengalami banyak simptom yang teruk antaranya mengalami sakit satu badan, sejuk menggigil dan kahak berdarah.
“Satu badan sakit macam tulang semua dipatah-patahkan sampaikan tak tahu nak duduk posisi macam mana. Berpeluh-peluh sampai sesak nafas yang sangat teruk.
“Bahagian paling teruk, bacaan oksigen saya turun ke 85 tiga hari lalu. Saya panik sangat,” tulisnya dalam Instagram.

Disebabkan itu, pelakon drama Villa Kristal itu cuba menghubungi hospital tetapi kebanyakannya sudah penuh disebabkan peningkatan kes.
“Sekarang baru saya faham betapa sakit dan susahnya nak kawal penyakit ini. Saya dah banyak kali kontak rapat, tapi tak pernah positif. Cuma kali ini nasib tak menyebelahi saya.
“Alhamdulilah, saya rasa sudah baik sedikit hari ini. Cuma masih ada batuk, sakit tekak dan selesema. Harap saya akan sembuh sepenuhnya dalam masa beberapa hari lagi,” ujarnya lagi.
Memandangkan kes harian menunjukkan peningkatan membimbangkan, Mimi pada masa sama sempat menitipkan pesanan kepada orang di luar sana agar kekal menjaga kesihatan.
“Kalau ada simptom, tolong terus kuarantin. Kalau kontak rapat, asingkan diri untuk beberapa hari. Ya, vaksin membantu tapi pada akhirnya, semuanya tentang sistem imuniti badan kita. Badan kita kan lain lain?
“Jaga SOP, kebersihan dan pakai mask paling penting1 Janganlah bila dah gembira sangat sampai lupa yang kita ini masih belum menang. Jadilah bertanggungjawab, okey?” pesannya.
Terdahulu, ramai selebriti tanah air disahkan positif Covid-19 antaranya Nadya Syahera, Afdlin Shauki, Afieq Syazwan dan Sherry Al-Hadad. – KOSMO! ONLINE


Empat tekong dicekup bersama 60 PATI
Oleh ISKANDAR SHAH MOHAMED

6 Mac 2022, 3:26 pm
SABAK BERNAM – Kegiatan haram empat tekong dan awak-awak yang aktif menyeludup migran digempur pihak berkuasa di persisiran Pantai Sungai Besar di sini, hari ini.
Kesemua suspek warga Indonesia  berusia 20 hingga 30-an itu yang aktif antara dua hingga empat bulan lalu
dicekup ketika membawa 60 pendatang asing tanpa izin (PATI) menaiki sebuah bot nelayan, kira-kira pukul 1 pagi tadi.
Penahanan itu dilakukan Bahagian (D3) Pencegahan Pemerdagangan Orang dan Anti Penyeludupan Migran (ATIPSOM), Jabatan Siasatan Jenayah (JSJ) Bukit Aman menerusi Ops Pintas di perairan berkenaan.
Ketua Penolong Pengarahnya, Senior Asisten Komisioner Fadil Marsus berkata, operasi khas itu dijalankan dengan kerjasama Pasukan Polis Marin (PPM) Wilayah 1 Pelabuhan Klang dan Ibu Pejabat Polis Daerah (IPD) Sabak Bernam.
Kata beliau, pihaknya menerusi maklumat dan risikan mengesan sebuah bot nelayan kelas B yang disyaki membawa migran, kira-kira 1.7 batu nautika dari persisiran pantai tersebut.
“Pasukan kita menerusi aset bot ronda kemudian menahan bot itu yang dikendalikan seorang tekong laut dan tiga pembantunya.

“Selain itu, seramai 60 warga Indonesia terdiri daripada 49 lelaki dan 11 wanita berusia 20 hingga 50an turut ditahan untuk tindakan lanjut,” katanya dalam kenyataan hari ini.
Jelas Fadil, pemeriksaan mendapati semua warga asing itu tidak mempunyai dokumen perjalanan yang sah dan dipercayai baharu memasuki negara ini menerusi laluan yang tidak diwartakan iaitu jalan laut.
“Siasatan mendapati kesemua PATI itu membayar antara lima hingga enam juta rupiah (RM1500 hingga RM1800) kepada ejen di Indonesia untuk memasuki negara ini.
“Tekong dan pembantunya yang dipercayai aktif menguruskan migran keluar dan masuk Malaysia sejak dua hingga empat bulan lalu,” katanya.
Fadil menambah, pihaknya turut merampas bot dan buku lesen vesel itu dengan kesemua diserahkan kepada Pegawai Penyiasat IPD Sabak Bernam untuk tindakan lanjut.
“Kes diklasifikasikan mengikut Seksyen 26A Akta ATIPSOM 2007 dan Seksyen 6(1)(c) Akta Imigresen 1959/63,” ujarnya.-KOSMO!ONLINE


Agong, Raja Permaisuri sambut ulang tahun perkahwinan ke-36
Oleh HARRITH HISHAM

6 Mac 2022, 3:55 pm
PETALING JAYA – Warga Istana Negara merafak sembah ucapan tahniah sempena ulang tahun perkahwinan Diraja ke-36 Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah.
Perkara itu dikongsikan dalam satu hantaran menerusi laman Facebook Istana Negara, hari ini.
Dalam pada itu, Istana Negara turut berkongsi beberapa gambar menunjukkan momen-momen pasangan tersebut sepanjang tahun lalu.
Sementara itu, menjengah di ruangan komen rata-rata orang ramai turut mengucapkan tahniah serta mendokan kedua pasangan diraja itu.
“Happy anniversary (Selamat ulang tahun) Tuanku, semoga murah rezeki dan berbahagia hingga ke syurga,” ucap Cikgu Pura.
“Selamat hari ulang tahun Tuanku, Semoga sihat walafiat dan panjang umur. Daulat Tuanku,” ujar Afandi. – KOSMO! ONLINE


Gagal seludup 8,448kg minyak masak subsidi ke Thailand
Oleh YATIMIN ABDULLAH

6 Mac 2022, 4:19 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan merampas sebanyak 8,448 kilogram minyak masak bersubsidi dipercayai akan diseludup ke negara jiran dalam serbuan di sebuah rumah di Kampung Aur Duri di sini pagi tadi.
Operasi yang merampas minyak masak bernilai RM21,120 itu dijalankan oleh KPDNHEP Kelantan bersama Batalion 8 Pasukan Gerakan Am dan Pasukan Polis Marin Wilayah Tiga Pengkalan Kubor dalam serbuan pada pukul 5.20 pagi.
Ketua Pegawai Penguat Kuasa KPDNHEP Kelantan, Azanizam Affendi Juri berkata, selepas menjalankan risikan mengenai aktiviti penyeludupan, pihaknya terus menyerbu rumah tersebut.
Menurutnya, semasa menjalankan intipan, anggota penguat kuasa melihat empat lelaki sedang memunggah minyak masak ke dalam sebuah rumah.
“Menyedari kehadiran anggota penguat kuasa, kesemua suspek terus melarikan diri ke dalam semak berhampiran rumah tersebut.
“Pemeriksaan lanjut di dalam rumah itu, kita menemui sebanyak 8,448 kilogram minyak masak peket bersubsidi dianggarkan bernilai RM21,120,” katanya dalam satu kenyataan di sini hari ini.

Azanizam memberitahu, pihaknya turut menyita tiga buah kenderaan iaitu sebuah lori tiga tan, kenderaan pacuan empat roda jenis Mitsubishi Pajero dan sebuah kereta Proton Waja yang dipercayai digunakan untuk kegiatan penyeludupan.
Menurutnya, berdasarkan siasatan, minyak masak tersebut dipercayai dibawa dari Pahang sebelum ditempatkan sementara di sebuah rumah berhampiran Sungai Kelantan.
“Sindiket penyeludupan dikesan menggunakan modus operandi membawa minyak masak paket dari luar Kelantan dan menjadikan rumah yang jauh dari penduduk kampung sebagai transit selain beroperasi pada awal pagi untuk mengelak dikesan penguat kuasa.
“Minyak masak ini kemudian dibawa ke sempadan negara sebelum diseludup ke Thailand kerana mendapat permintaan tinggi. Kes disiasat mengikut Akta Kawalan Bekalan 1961,” ujarnya. – KOSMO! ONLINE


20 ekor kucing disyaki diracun di Pantai Keluang
Oleh MOHD AZLI ADLAN

6 Mac 2022, 4:02 pm
BESUT – Seorang pekerja syarikat penapisan air sebak bercampur marah menyaksikan hampir 20 ekor kucing mati disyaki diracun di Pantai Keluang di sini hari ini.
Roshanafi Osman, 38, berkata, dia ternampak kesemua kucing terbabit mati bergelimpangan di kawasan pantai itu pada pukul 9.30 pagi.
Sebelum itu, dia yang menetap di Alor Lintang berhampiran bersama isteri bersiar-siar di pesisir pantai itu selepas selesai sarapan di sebuah gerai berhampiran.
“Kami terkejut melihat kucing-kucing itu termasuk tujuh ekor yang masih kecil mati bergelimpangan di pantai tersebut.
“Saya yang sedih telah mengutip semua bangkai kucing terbabit dengan bantuan isteri dan beberapa rakan,” katanya ketika dihubungi Kosmo! di sini hari ini.
Roshanafi berkata, sebahagian kucing mati itu merupakan haiwan jalanan yang menjadi penyeri pantai berkenaan sekian lama.

Tambahnya, walaupun tidak mengesan sebarang bekas racun di lokasi itu, dia tetap mengesyaki kematian 20 ekor kucing ini disebabkan perbuatan khianat.
“Salah seorang rakan saya yang sering memberi makan kucing-kucing itu memberitahu sebelum ini kesemua dalam keadaan sihat,” katanya. – KOSMO! ONLINE


PRN Johor: Polis tolak debat terbuka elak ketegangan
Oleh MOHAMAD FAIZAL HASHIM

6 Mac 2022, 4:14 pm
JOHOR BAHRU – Polis Johor menolak permohonan MCA untuk mengadakan debat secara bersemuka melibatkan presiden parti itu, Datuk Seri Dr. Wee Ka Siong dan Setiausaha Agung DAP, Lim Guan Eng pada petang ini.
Ketua Polis, Datuk Kamarul Zaman Mamat berkata, program itu tidak diberikan ‘lampu hijau’ untuk diteruskan kerana dikhuatiri mewujudkan suasana tidak tenteram di negeri ini.
“Berdebat secara bersemuka kita tidak benarkan dan tolong faham keadaan kerana ia boleh mewujudkan suasana yang tidak tenteram. Sekarang ini, keadaan tenang dan semua parti politik yang hendak berkempen boleh lakukan dengan aman.
“Jadi kita tidak mahu ada satu perkara yang boleh memecahkan keamanan yang menyebabkan rosak habis semua tidak boleh berkempen.
“Saya telah berbincang dengan pegawai saya dan hasil perbincangan tersebut kita membuat ketetapan untuk tidak membenarkan debat itu berlangsung, yang kita benarkan hanya ceramah sahaja,” katanya pada sidang akhbar di Ibu Pejabat Polis Kontinjen (IPK) Johor, di sini hari ini.
Beliau berkata demikian ketika diminta mengulas mengenai sesi perdebatan antara parti MCA dan DAP yang tidak mendapat kebenaran daripada pihak polis. – KOSMO! ONLINE


Kedai telefon jadi markas simpan dadah
Oleh MOHAMAD FAIZAL HASHIM

6 Mac 2022, 3:58 pm
JOHOR BAHRU – Kegiatan sindiket dadah yang berselindung di sebalik kedai telefon di kawasan Larkin, di sini sebagai tempat pengedaran terbongkar apabila diserbu polis, Khamis lalu.
Ketua Polis, Datuk Kamarul Zaman Mamat berkata, dalam serbuan tersebut, pihaknya berjaya merampas pelbagai jenis dadah bernilai RM746,890.
Beliau berkata, dalam serbuan tersebut, polis turut menahan dua lelaki tempatan yang berusia 31 dan 34 tahun bersama sejumlah rampasan dadah.
“Modus operandi sindiket yang telah beroperasi sejak November lalu adalah dengan menjadikan kedai telefon bimbit itu sebagai stor penyimpanan dadah untuk pasaran tempatan.
“Dengan tumpasnya, sindiket ini, pihak polis berjaya membuat rampasan dadah iaitu 1.7 kilogram (kg) pil ekstasi, 1.35kg ketamin dan 7kg pil erimin 5 dengan jumlah keseluruhan RM746,890,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Dalam serbuan itu polis turut merampas dua buah kereta, sebuah motosikal, wang tunai RM37,900 serta matawang Singapura berjumlah RM16,340.

Kamarul Zaman berkata, hasil semakan rekod lampau mendapati kedua-dua suspek mempunyai rekod berkaitan dadah dan jenayah.
Katanya, dadah yang dirampas dalam operasi itu boleh digunakan oleh seramai 43,295 orang penagih.
“Kita masih mengesan saki baki ahli sindiket tersebut selain memperoleh maklumat dari mana mereka mendapatkan bekalan dadah sama ada dari dalam atau luar negara,” katanya.
Kesemua suspek telah direman selama enam hari bermula tarikh tangkapan hingga Rabu ini bagi membantu siasatan dijalankan mengikut Seksyen 39B Akta Dadah Berbahaya 1952.
Sejak awal tahun sehingga Jumaat lalu, Jabatan Siasatan Jenayah Narkotik telah berjaya membuat tangkapan seramai 3,056 individu atas pelbagai kesalahan dadah dan merampas 1.65 tan metrik dadah bernilai RM5.47 juta.-KOSMO! ONLINE


Gegelang sotong disyaki guna logo pengesahan halal palsu
Oleh MOHD AZLI ADLAN

6 Mac 2022, 3:23 pm
MARANG – Produk gegelang sotong yang didakwa diperbuat daripada dubur atau usus babi disyaki menggunakan logo pengesahan halal yang tidak diiktiraf Jabatan Kemajuan Islam Malaysia (Jakim).
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, berdasarkan gambar yang tular di media sosial, logo pengesahan halal yang digunakan dalam pembungkusan gegelang sotong tersebut boleh diragukan.
“Saya mengesyaki ia bukan logo pengesahan halal Jakim atau yang diiktiraf badan itu.
“Begitupun, siasatan lanjut masih belum dapat dilakukan kerana tiada aduan rasmi yang membolehkan kami memeriksa logo pengesahan halal itu,” katanya ketika meninjau perjalanan Program Jualan Keluarga Malaysia di Masjid Kampung Mak Kemas di sini hari ini.
Sehubungan itu, Rosol menasihatkan pengguna yang mengetahui premis yang menjual gegelang sotong diragukan logo pengesahan halal tersebut membuat aduan rasmi segera kepada KDNHEP.
Jelas beliau, ia bagi membolehkan tindakan lanjut diambil mengikut Akta Perihal Dagangan 1972.

Kosmo! Jumaat lalu melaporkan Jakim masih menyiasat isu tular di media sosial berhubung gambar gegelang sotong yang didakwa diperbuat daripada dubur atau usus babi.
Timbalan Ketua Pengarahnya (Dasar), Datuk Hakimah Mohd. Yusoff berkata, semua pihak dipohon agar tidak membuat sebarang spekulasi yang boleh mengeruhkan lagi keadaan sehingga hasil siasatan dimaklumkan secara rasmi oleh pihak berkuasa berkenaan. – KOSMO! ONLINE


MBM berperanan bantu kerajaan bangunkan belia Keluarga Malaysia
Oleh MOHD RASDAN AHMAD

7 Mac 2022, 11:25 pm
PETALING JAYA – Majlis Belia Malaysia (MBM) berperanan besar dalam membantu kerajaan membangunkan belia Keluarga Malaysia di seluruh negara.
Perdana Menteri, Datuk Seri Ismail Sabri Yaakob berkata, beliau yakin MBM yang mewakili suara anak-anak muda sememangnya dekat dan peka kepada kehendak belia untuk bergerak bersama Kerajaan ke arah meningkatkan kualiti hidup dan kesejahteraan Keluarga Malaysia.
“Saya yakin MBM dan badan gabungannya mampu membantu kerajaan melaksanakan pelbagai inisiatif intervensi sosial menerusi program-program dan aktiviti-aktiviti pembangunan untuk kesejahteraan belia dan seluruh Keluarga Malaysia bagi tahun 2022.
“Dengan kreativiti dan pendekatan ‘Dari Belia Untuk Belia’, pastinya pelbagai aktiviti yang menepati jiwa anak muda dapat dilaksanakan,” katanya ketika berucap pada Perhimpunan Agung Tahunan ke-71 MBM di Hotel Grand Dorsett, Subang Jaya hari ini.
Bagaimanapun beliau berkata, keahlian pertubuhan belia yang kini kira-kira 1.2 juta, mewakili hanya lapan peratus daripada keseluruhan populasi belia negara, sewajarnya ditambah menerusi aktiviti-aktiviti yang diminati golongan itu.
“Penglibatan mereka dalam aktiviti seumpama ini dapat menggalakkan pembudayaan aktiviti yang lebih sihat seperti penyertaan NGO belia dalam menghulur bantuan kepada mangsa bencana banjir di Kedah, Lembah Klang, Johor dan yang terbaharu, di Pantai Timur Semenanjung.

“Program khidmat komuniti dan pasca bencana seperti Rakan Muda Day Out & Rakan Muda Prihatin amat memerlukan tenaga sukarelawan muda untuk berkhidmat dengan masyarakat,” ujarnya. – KOSMO! ONLINE.


[VIDEO] Wanita rugi RM5,000 rantai emas diragut
Oleh NOR AZIHAN MD. GHAZALI

7 Mac 2022, 10:44 pm
GOMBAK – Seorang wanita berdepan detik cemas apabila rantai emas yang dianggarkan bernilai RM5,000 diragut seorang lelaki di Kawasan Taman Selayang Jaya, Batu Caves, dekat sini hari ini.
Ketua Polis Daerah Gombak, Asisten Komisioner Zainal Mohamed Mohamed berkata, video klip berdurasi 18 saat memaparkan kejadian ragut oleh seorang lelaki yang menaiki sebuah motosikal itu telah tular di platform media sosial.
“Hasil siasatan mendapati kejadian berlaku sekitar pukul 12.10 tengah hari ketika wanita (mangsa) yang berusia 27 tahun itu bersama suaminya berada di hadapan sebuah restoran di tempat kejadian.
“Semasa mahu menaiki motosikal untuk pulang ke rumah, tiba-tiba mangsa didatangi seorang lelaki yang menaiki motosikal Yamaha 135 LC (hijau) lalu meragut rantai emas yang dipakainya dan bertindak melarikan diri,” ujarnya dalam kenyataan hari ini.
Menurutnya, mangsa mendakwa rantai emas itu dianggarkan berharga RM5,000.
Jelas beliau, susulan kejadian itu, pihak polis sedang giat mengesan suspek.

Katanya, kes disiasat dibawah Seksyen 392 Kanun Keseksaan kerana melakukan rompakan yang memperuntukkan hukuman penjara sehingga 14 tahun dan denda atau sebat. – KOSMO! ONLINE.


JPA tambah baik cuti kuarantin
Oleh MOHD. HUSNI MOHD. NOOR

7 Mac 2022, 10:32 pm
PUTRAJAYA – Jabatan Perkhidmatan Awam (JPA) menambah baik kemudahan cuti kepada penjawat awam bagi menjaga anak yang menghidapi penyakit berjangkit yang memerlukan kuarantin dan pengasingan.
Perkara itu dimaklumkan JPA menerusi surat edaran ditandatangani Ketua Pengarah Perkhidmatan Awam, Datuk Seri Mohd. Shafiq Abdullah bertarikh 4 Mac lalu.
Mohd. Shafiq berkata, nama Kemudahan Cuti Kuarantin turut dipinda kepada Kemudahan Cuti Menjaga Anak Yang Dikuarantin atau Memerlukan Pengasingan.
Beliau berkata, kemudahan cuti itu turut menyenaraikan satu lagi senarai penyakit berjangkit iaitu lain-lain penyakit berjangkit yang diperakukan Pegawai Perubatan kerajaan atau swasta menjadikan keseluruhan tujuh jenis penyakit.
“Senarai penyakit berjangkit lain termasuk penyakit tangan, kaki dan mulut (HFMDI); demam denggi dan demam denggi berdarah; campak (measles); chickenpox; difteria dan malaria.
“Kadar tempoh cuti atau bilangan hari cuti dikekalkan maksimum lima hari bagi setiap kes atau selama tempoh perakuan yang diberikan oleh mana-mana Pegawai Perubatan Kerajaan atau swasta.

“Bilangan hari cuti juga mengikut mana yang lebih rendah dengan pindaan termasuk Hari Rehat Mingguan, Hari Kelepasan Mingguan dan Hari Kelepasan Am,” katanya. -KOSMO! ONLINE.


Remaja lemas ketika mandi sungai
Oleh MOHD SHARKAWI LONDING

7 Mac 2022, 11:55 pm
JOHOR BAHRU – Seorang remaja lelaki ditemui mati lemas selepas mandi-manda bersama dua lagi rakannya dalam kejadian di sebuah sungai di Ulu Tiram di sini petang hari ini.
Dalam kejadian kira-kira pukul 5 petang itu, mangsa yang meninggal dunia dikenali sebagai Mohd. Yazid Anuar, 17.
Komander Operasi dari Balai Bomba dan Penyelamat (BBP) Pasir Gudang, Pegawai Bomba Kanan II Mohd. Yusri Atan berkata, pihaknya menerima panggilan kecemasan pada pukul 5.29 petang.
Jelasnya, seramai sembilan anggota dikejarkan ke lokasi kejadian sejurus menerima panggilan berkenaan.
“Hasil siasatan awal mendapati tiga remaja yang berusia 14 dan 17 tahun melakukan aktiviti mandi-manda sebelum salah seorang lemas sebelum hanyut.
“Pasukan operasi melakukan pencarian di kawasan sekitar sebelum menjumpai mangsa lemas pada jarak 13 meter dari tebing sungai yang berkedalaman dua meter,”katanya dalam satu kenyataan di sini hari ini.

Menurut Mohd. Yusri, mangsa disahkan meninggal dunia oleh pasukan perubatan Kementerian Kesihatan Malaysia (KKM) yang berada di lokasi kejadian.
Ujarnya, mangsa diserahkan kepada pihak polis untuk tindakan lanjut.-KOSMO! ONLINE


Pasangan askar Ukraine berkahwin di barisan hadapan
Oleh Kosmo

7 Mac 2022, 10:00 pm
KIEV – Sepasang kekasih yang merupakan anggota tentera Ukraine melangsungkan perkahwinan di barisan hadapan medan perang di bandar raya Kiev, dalam satu acara ringkas yang turut dihadiri oleh Datuk Bandar, Vitali Klitschko.
Menurut laporan akhbar The Sun, kedua-dua askar pertahanan wilayah, Lesya dan Valeri itu menjalinkan ‘hubungan istimewa’ selama lebih 20 tahun.
Mereka membuat keputusan untuk mengadakan upacara rasmi itu di pusat pemeriksaan bandar Kiev pada hari ke-11 pertempuran.
“Hari ini, saya meraikan dua askar daripada  batalion pertahanan ibu negara, Lesya dan Valeri. Mereka telah lama mendaftar perkahwinan secara sivil, dan kini membuat keputusan untuk berkahwin secara sah.
“Upacara itu diadakan di sebuah lokasi berhampiran dengan salah satu pusat pemeriksaan. Hidup mesti diteruskan! Kita akan terus melindungi Kiev, negeri kita!” kata Klitschko dalam satu video yang dikongsikan di Twitter.
Berdasarkan beberapa gambar yang dikongsikan, pasangan Lesya dan Valeri dilihat turut dikelilingi oleh askar-askar sepasukan bagi meraikan perkahwinan mereka.

Lesya turut membuka topi keledar miliknya dan memakai kerudung pengantin berwarna putih sambil memegang jambangan bunga. – AGENSI


186 mangsa banjir dipindahkan di Perak
Oleh SHAMSUL KAMAL AMARUDIN

7 Mac 2022, 11:29 pm
IPOH – Seramai 186 orang daripada 30 keluarga dari dua daerah di Perak dipindahkan apabila penempatan mereka dilanda banjir hari ini.
Daripada jumlah itu seramai 168 orang melibatkan 26 keluarga di Kampung Berop, Muallim dipindahkan ke Sekolah Menengah Kebangsaan (SMK) Khir Johari.
Menurut Jurucakap Sekretariat Pengurusan Bencana Negeri, penduduk dipindahkan mulai pukul 5.40 petang tadi apabila penempatan mereka dinaiki air.
“Hujan lebat berterusan lebih dua jam menyebabkan kampung tersebut dilanda banjir kilat setelah paras air Sungai Kampung Berop meningkat.
“Sehingga malam ini, pemantauan di kawasan terjejas mendapati air masih belum surut malah semakin naik,” katanya dalam satu kenyataan.
Di daerah Hilir Perak pula, seramai 18 orang daripada empat keluarga di Batu 7 1/2, Lorong Mesra, Teluk Intan dipindahkan ke Dewan Serbaguna Kampung Padang Tembak . – KOSMO! ONLINE.


2 penunggang motosikal berteduh bawah jejambat maut dirempuh lori
Oleh NUR SYAZWANA MANSOR

7 Mac 2022, 11:08 pm
GURUN – Dua penunggang motosikal maut manakala enam lagi dilaporkan cedera akibat dirempuh sebuah lori di Kilometer (KM) 92.8 Lebuh Raya Utara-Selatan arah selatan pada petang ini.
Kejadian kira-kira pukul 2.40 petang itu berlaku ketika kesemua mangsa berteduh di bawah jejambat semasa hujan lebat.
Mangsa yang maut ialah, Mohd. Amirul Ismail, 28, dari Anak Bukit, Alor Setar dekat sini dan Muhammad Khairul Azwan Maula Hashim, 31, dari Taman Seri Marina, Kuala Kedah meninggal dunia di tempat kejadian akibat kecederaan parah pada kepala.
Enam lagi mangsa dilaporkan cedera dan masih mendapatkan rawatan di Hospital Sultan Abdul Halim (HSAH) manakala seorang mangsa tidak mengalami kecederaan.
Ketua Polis Daerah Kuala Muda, Asisten Komisioner Adzli Abu Shah memberitahu, siasatan awal di tempat kejadian mendapati kesemua penunggang motosikal terlibat berteduh dari hujan lebat di bawah jejambat.
“Kedudukan motosikal diletakkan secara dua lapis di lorong kecemasan dengan penunggang berada di sisi motosikal masing-masing.

“Secara tiba-tiba sebuah lori yang bergerak di lorong kiri datang dari arah belakang dan merempuh semua mangsa dan motosikal berkenaan,” katanya dalam satu kenyataan di sini hari ini.
Kata beliau, dua penunggang motosikal maut di tempat kejadian akibat kecederaan parah pada kepala manakala dua lagi mangsa masing-masing cedera pada kaki kanan dan dahi.
Katanya, pemandu dan kelindan lori berusia 28 tahun masing-masing berasal dari Kelantan dan Terengganu tidak mengalami kecederaan.
“Pemandu lori telah ditahan dan ujian saringan awal urin mendapati dia negatif dadah serta bebas alkohol,” ujarnya.
Tambahnya, permohonan reman ke atas suspek akan dibuat pada esok dan kes disiasat di bawah Seksyen 41(1) Akta Pengangkutan Jalan 1987. – KOSMO! ONLINE.


Banjir: 300 mangsa, lapan PPS dibuka di Selangor
Oleh ISKANDAR SHAH MOHAMED

7 Mac 2022, 10:58 pm
SHAH ALAM – Seramai 300 mangsa banjir ditempatkan di lapan pusat pemindahan sementara (PPS) di seluruh Selangor setakat ini.
Menteri Besar Selangor, Datuk Seri Amirudin Shari memaklumkan kesemua mangsa berkenaan terdiri daripada 56 keluarga.
Katanya, lapan pusat pemindahan berkenaan sudah dibuka setakat pukul 8.30 malam tadi.
“Ia melibatkan Dewan Camelia Sek 10 PH, Sekolah Kebangsaan Puchong Indah, Dewan Batu 3, Dewan Kampung Seri Aman dan Dewan Puchong Jaya.
“Selain itu, PPS dibuka di Dewan MPS Kampung Melayu Sri Kundang, Dewan PJS 2C/6 dan Dewan PJS 1/35,” katanya menerusi akaun rasmi Facebooknya hari ini.
Dalam pada itu, Pengarah Bomba Selangor, Norazam Khamis berkata, pihaknya menerima laporan melibatkan 11 lokasi banjir di negeri ini setakat pukul 7.30 petang tadi.

“Lokasi yang dikenalpasti antaranya Kampung Sri Kundang, Kampung Gombak (Kuang), Siera Mas, Kampung Sungai Merab (Cyberjaya), pekan Meru dan Bandar Baru Sungai Buloh.
“Ia turut melibatkan Kampung Melayu Sungai Buloh, Taman Medan (Petaling Jaya), Kampung Tengah (Subang), Taman Kinrara (Puchong) dan Taman Sri Langkas (Cyberjaya),” katanya.
Jelas beliau, rata-rata kawasan itu tidak melibatkan pemindahan mangsa.
“Namun, kita masih sedang mengenal pasti jumlah keseluruhan mangsa yang ditempatkan di PPS,” ujarnya. -KOSMO! ONLINE.


Lelaki dakwa pernah hidup ketika era Perang Dunia Pertama
Oleh KOSMO!

7 Mac 2022, 9:30 pm
LONDON – Seorang lelaki Britain mendakwa bahawa dia pernah hidup ketika era Perang Dunia Pertama dan berkhidmat sebagai juruterbang tentera sebelum terkorban akibat ditembak di Perancis ketika mengendalikan pesawat  pejuang, lapor akhbar Daily Star semalam.
Steve Mulligan, 61, berkata, dia dapat mengingati ‘kehidupan lampaunya’ itu ketika menjalani sesi hipnosis.
Menurutnya, meskipun dilahirkan pada tahun 1961, dia dapat mengingati kehidupannya di utara Wales sekitar tahun 1903.
Mulligan juga dapat mengingati bahawa namanya adalah Sydney Sutcliffe dan dia merupakan anak kepada Abraham ‘Arthur’ Sutcliffe, seorang penghibur Pavilion Theatre di Llandudno.
“Sejak kecil, saya sering pergi ke Llandudno, dan ibu saya berasa hairan  kerana saya mengetahui selok-belok jalan di situ.
“Saya juga berasa seperti ‘deja vu’ (seolah-olah pernah pergi ke situ),” ujarnya.

Mulligan berkata, dia pernah melawat sebuah tugu peringatan perang di Llandudno bersama isterinya, Sharon.
Dia terkejut apabila menemui nama ‘Sydney Sutcliffe’ disenaraikan sebagai antara askar yang terkorban ketika Perang Dunia Pertama.
“Saya menjadi beremosi apabila melihat nama itu terpapar pada tugu peringatan tersebut. Saya masih cuba memahami keadaan ini, ia merupakan satu perasaan yang aneh,” katanya. – AGENSI


Nenek 77 tahun pemegang tali pinggang hitam taekwondo
Oleh KOSMO!

7 Mac 2022, 8:30 pm
SINGAPURA – Seorang nenek berusia 77 tahun di Singapura berjaya memperoleh tali pinggang hitam taekwondo selepas empat tahun bergelar pelajar seni mempertahankan diri itu, lapor portal Mothership.sg.
Lynn Soh yang menyertai Akademi Taekwondo Ildo pada 2108 berkata, pada mulanya, dia mempelajari seni mempertahankan diri taekwondo hanya untuk menguatkan bahagian lututnya yang semakin lemah.
Namun begitu, kemahiran yang ditunjukkan oleh Soh adalah luar biasa apabila berjaya mendapat tali pinggang hitam lebih cepat berbanding pelajar lain yang lebih muda.
“Kini saya tidak mempunyai sebarang kesakitan di mana-mana bahagian kaki dan tidak perlu mengambil ubat tahan sakit.
“Saya juga mampu melakukan gerakan ‘split’ 180 darjah tanpa sebarang masalah,” katanya. – Agensi


Kekasih dicekup bersekedudukan diarak ke balai polis
Oleh KOSMO!

7 Mac 2022, 6:30 pm
JAKARTA – Sepasang kekasih yang didakwa sering melakukan aktiviti tidak bermoral di sebuah kawasan perkampungan di bandar Malang, Jawa Timur, dicekup penduduk setempat dan diarak ke balai polis berdekatan, lapor laman berita Detik hari ini.
Berdasarkan klip video yang tular, pasangan kekasih itu diarak sambil berjalan kaki melalui jalan-jalan di kampung Gondanglegi.
Mereka berjalan sambil tertunduk malu dan menekup muka bagi mengelakkan wajah mereka dilihat.
Menurut beberapa penduduk tempatan, tindakan itu diambil selepas kedua-duanya tidak menghiraukan amaran penduduk yang berkali-kali menegah mereka daripada melakukan aktiviti bersekedudukan.
Akhirnya, ketika berdua-duaan di rumah sewa wanita tersebut, penduduk bertindak mencekup mereka dan kedua-duanya kemudian diarak menuju ke Balai Polis Gondanglegi.
Sementara itu, Ketua Polis Gondanglegi mengesahkan kejadian tersebut dan mengakui telah menahan kedua-dua pasangan itu. – AGENSI


AMD A juara Kejohanan Bola Sepak ICFL Kelantan B16
Oleh MUHAMMAD ZUHAILY BADLISHAH

7 Mac 2022, 6:49 pm
PASUKAN Akademi Bola Sepak Mokhtar Dahari A (AMD A) menepati ramalan apabila menjuarai Kejohanan Bola Sepak Inter Club Football League (ICFL) Kelantan bawah 16 tahun (B16) peringkat kebangsaan 2022.
AMD A bergelar juara setelah menumpaskan pasukan Grey United A 1-0 pada aksi final yang berlangsung di Tanah Merah, Kelantan, manakala tempat ketiga menjadi milik AMD B selepas menewaskan Mutiara Soccer Allstar.
Presiden ICFL, Datuk Kamil Mokhtar berpuas hati dengan penganjuran kejohanan itu setelah mendapat kerjasama Grey United Football Club, Majlis Sukan Negara (MSN) dan Majlis Sukan Negeri Kelantan (MSNK).
“Walaupun AMD A menjadi juara, namun saya bangga dengan semua pemain yang bertanding. Mereka telah buktikan bahawa mereka juga setaraf dan setanding dengan AMD A serta AMD B yang mereka jadikan idola selama ini.
“Saya sangat teruja dengan semangat pemain-pemain yang memberikan daya saing di luar jangkaan menentang AMD A dan AMD B sepanjang kejohanan ini,” katanya.
Selepas ini, Kejohanan Bola Sepak ICFL B16 akan diteruskan ke Zon Timur, Zon Utara dan Zon Tengah (Kuala Lumpur) dengen pemenang daripada empat zon itu akan dihantar bertanding di peringkat Asia.

DANIEL Huzeiry (tengah) dipilih sebagai pemain terbaik Kejohanan Bola Sepak ICFL Kelantan B16.
Tambah Kamil, pihaknya sentiasa menyokong sebarang program pembangunan bola sepak negara dan sedia membantu merealisasikan impian anak-anak muda menjadi pemain profesional.
“Itulah tujuan ICFL anjurkan banyak kejohanan di peringkat zon dan kebangsaan untuk memilih pemain yang berbakat. Dari sini akan lahirlah belia remaja yang ada keazaman untuk bergelar pemain bola sepak professional,” jelasnya.
Sementara itu, jurulatih AMD A, Mohd. Kuizwan Mohd. Johari gembira dengan kejayaan mereka kerana ini adalah kejohanan pertama disertai selepas dua tahun hanya berlatih sahaja disebabkan pandemik Covid-19.
“Ia satu pencapaian yang baik dan saya puji semangat juang mereka pada hari ini. Saya juga bangga kerana Daniel Huzeiry terpilih sebagai pemain terbaik kejohanan.
“Terima kasih ICFL kerana mengadakan kejohanan yang sungguh berprestij ini. Saya harap program sebegini akan berterusan kerana ia perlu diperbanyakkan lagi di Malaysia bagi membantu pembangunan bola sepak negara,” katanya. – KOSMO! ONLINE


Wanita rasa terhina juruwang panggil ‘mak cik’
Oleh KOSMO!

7 Mac 2022, 8:00 pm
BEIJING – Seorang wanita dilaporkan  bertengkar dengan juruwang di sebuah pasar raya di China kerana berang selepas dipanggil mak cik oleh pekerja itu, lapor portal Mothership.sg kelmarin.
Dalam kejadian  di Bandar Hangzhou, wilayah Zhejiang itu, Xing, 41,  berasa terhina kerana disapa sebagai mak cik oleh juruwang lelaki berusia 29 tahun itu.
“Jarak umur kami tidak terlalu jauh jadi mengapa perlu guna panggilan mak cik kepada saya?
“Saya rasa lebih sesuai untuk memanggil saya dengan panggilan kakak,” katanya.
Namun permintaan Xing tidak diendahkan oleh juruwang yang berasakan panggilan mak cik adalah sopan dan tidak melihat sebarang masalah mengenainya.
“Apa salahnya saya memanggil anda mak cik? Saya rasa ia panggilan bersesuaian dengan penampilan dan gaya anda,” kata juruwang itu.

Mereka berdua akhirnya saling berbalas kata-kata dan bertarik rambut sebelum dibawa ke balai polis oleh pihak pengurusan pasar raya.
Kedua-duanya berjaya didamaikan oleh polis sebelum juruwang tersebut membayar wang ganti rugi kepada Xing bernilai S$100 (RM417). – Agensi


8 kawasan di Meru, Kapar banjir kilat
Oleh ISKANDAR SHAH MOHAMED

7 Mac 2022, 6:22 pm
KLANG – Hujan lebat berterusan selama beberapa jam mengakibatkan lapan kawasan di sekitar Meru dan Kapar di sini, dilanda banjir kilat petang tadi.
Kejadian bermula kira-kira pukul 3 petang itu melibatkan Jalan Meru, Jalan Teratai, Jalan Cempaka, Jalan Paip, Jalan Sesenduk pekan Kapar, Taman Meru Daya dan Persiaran Hamzah Alang.
Selain kediaman penduduk, paras air hampir 0.5 meter itu memasuki asrama perempuan sebuah kilang namun tiada pemindahan mangsa dilakukan setakat ini.
Pengarah Bomba Selangor, Norazam Khamis berkata, pasukan daripada Balai Bomba dan Penyelamat (BBP) Kapar
bergegas ke lokasi kejadian selepas menerima maklumat pada pukul 3.25 petang.
“Pemeriksaan ketika itu mendapati hujan lebat di semua lokasi berkenaan dan air naik sehingga paras betis.
“Situasi bagaimanapun masih terkawal dan tiada pemindahan mangsa dilakukan,” katanya.

Jelas Norazam, selain jalan, rumah penduduk dan asrama sebuah kilang terkemuka turut dinaiki air.
Dalam pada itu, sebuah video berdurasi 24 saat yang tular di media sosial memaparkan keadaan lalu lintas berdekatan sebuah pusat beli belah di Jalan Meru mengalami kesesakan teruk akibat turut dinaiki air.
Difahamkan, sebuah kenderaan orang awam turut terperangkap dalam banjir itu dan kawasan berkenaan tidak boleh dilalui setakat ini. -KOSMO! ONLINE.


TNB tutup sebanyak 40 pencawang elektrik ekoran banjir kilat
7 Mac 2022, 8:01 pm
PETALING JAYA – Tenaga Nasional Berhad (TNB) menutup sebanyak 40 pencawang elektrik ekoran banjir kilat yang berlaku di ibu kota hari ini.
Menerusi satu hantaran di Faceook TNB Careline berkata, susulan hujan dan diikuti banjir kilat di beberapa kawasan sekitar Kuala Lumpur, pihak TNB telah menutup bekalan di beberapa pencawang elektrik bagi memastikan keselamatan para pengguna.
“Antaranya pencawang di Royal Cendana, BukIt Aman, Hospital Tang Lin, Jalan Kebun Bunga, The Royale Chulan Hotel, Bukit Bintang serta Suria Stonor.
“Usaha-usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat, bergantung kepada akses dan keadaan setempat,” katanya di sini hari ini.
Jelasnya, sekiranya banjir semakin bertambah buruk, berisiko serta membahayakan keadaan, penutupan bekalan akan dilakukan di pencawang elektrik yang terlibat bagi memastikan keselamatan pengguna setempat.
“Sentiasa waspada dengan hujan lebat dan keadaan berisiko banjir. Simpan dokumen penting di tempat yang selamat.

“Kesabaran dan keprihatinan anda amat dihargai,” ujarnya.
Terdahulu, Kosmo! melaporkan, Bomba Selangor menerima laporan lebih 50 lokasi di negeri Selangor dilanda banjir kilat susulan hujan lebat sebentar tadi.
Namun, setakat ini tiada mangsa yang terlibat dengan pemindahan. – KOSMO! ONLINE.


Dua anggota polis sempat keluar sebelum kereta hanyut
7 Mac 2022, 8:06 pm
KUALA LUMPUR – Tindakan pantas dua anggota polis keluar daripada kereta peronda polis (MPV) berjaya mengelak mereka daripada hanyut bersama kenderaan tersebut dalam kejadian berdekatan Pondok Polis Kuchai Lama, dekat sini petang tadi.
Ketua Polis Daerah Brickfields, Asisten Komisioner Amihizam Abdul Shukor berkata, kejadian berlaku sekitar pukul 3.30 petang ketika dua anggota dari Cawangan MPV daerah berhenti untuk solat Zohor di pondok berkenaan.
“Ketika itu hujan turun dengan lebat beserta ribut petir menyebabkan banjir kilat berlaku di kawasan tersebut.
“Kedua-dua anggota berkenan berusaha untuk keluar dari tempat bencana, namun gagal kerana terdapat halangan daripada kenderaan-kenderaan lain yang turut sama terperangkap di lokasi.
“Melihat kedudukan air yang naik secara mendadak telah memaksa kedua-dua mereka keluar daripada MPV jenis Honda Civic untuk menyelamatkan diri,” ujarnya dalam kenyataan sebentar tadi.
Menurutnya, sebaik mereka keluar, kenderaan berkenaan mula dihanyutkan oleh arus banjir yang deras.

“Kedua-dua mereka tidak mengalami sebarang kecederaan dan segera memaklumkan kejadian kepada pusat kawalan daerah untuk tindakan selanjutnya.
“Sebaik banjir beransur surut, kenderaan telah dibawa ke Ibu Pejabat Polis Daerah untuk tindakan lanjut,” katanya. – KOSMO! ONLINE.


Elak lalu kawasan banjir kilat – PM
Oleh LUQMAN RIDHWAN MOHAMED NOR

7 Mac 2022, 6:17 pm
PUTRAJAYA – Perdana Menteri, Datuk Seri Ismail Sabri Yaakob menasihati orang ramai agar mengelakkan daripada melalui kawasan banjir kilat.
Menerusi ciapannya di Twitter, beliau berkata, sebanyak enam kawasan di pusat bandar telah dilanda banjir kilat dan dinaiki air.
“Kementerian dan agensi telah mengambil langkah segera bagi memastikan keselamatan Keluarga Malaysia.
“Elak melalui kawasan banjir kilat dan berhati-hati memandu sewaktu hujan,” katanya hari ini. – KOSMO! ONLINE


Sistem penggiliran sekolah rendah boleh ditamatkan bila-bila masa -Radzi
Oleh AHMAD SHAHERMAN SHAMSURI

7 Mac 2022, 6:47 pm
JOHOR BAHRU -Sistem penggiliran di semua sekolah rendah boleh ditamatkan pada bila-bila masa tanpa perlu menunggu peratusan pelajar yang telah divaksinasi mencapai tahap 100 peratus.
Mengumumkan perkara itu, Menteri Kanan (Pendidikan), Datuk Dr. Radzi Jidin berkata, pihaknya ketika ini tidak meletakkan sasaran berapa ramai pelajar perlu divaksin sebelum sistem penggiliran itu ditamatkan.
Ini kerana katanya, jika Kementerian Pendidikan (KPM) meletakkan sasaran tertentu dan jika ia tidak dapat dicapai, sampai bila-bila pun pelajar terpaksa menjalani sistem penggiliran.
“Kalau kita nak tunggu, kita tak boleh set (tetapkan) peratusan kerana kalau kita tidak capai peratusan tersebut sampai hujung tahun pun kita tak boleh tamatkan (sistem penggiliran).
“Tetapi kita akan lihat persekitaran, kita bincang dengan Kementerian Kesihatan (KKM) kerana vaksin sudah tersedia, hanya menunggu anak-anak divaksinkan,”katanya pada sidang akhbar di sini hari ini.
Mengulas lanjut, Radzi berkata, kadar vaksinasi bagi pelajar sekolah rendah ketika ini sangat rendah iaitu kira-kira 32.3 peratus berbanding sekolah menengah yang telah melebihi 50 peratus.

Jelas beliau, peranan ibu bapa juga penting dalam memastikan anak-anak mereka divaksin secepat mungkin.
“Apa yang penting bila sampai masa sesuai kita akan kembalikan murid sekolah rendah termasuk sekolah yang muridnya melebihi 600 orang tanpa sistem penggiliran.
“Kita (KPM) akan pastikan anak-anak ini dapat hadir ke sekolah tanpa penggiliran dalam mana negara sedang berpindah ke fasa endemik,”ujarnya.
Sebelum ini, KPM memaklumkan, sekolah rendah yang mempunyai jumlah enrolmen melebihi 600 murid perlu mengadakan pembelajaran bersemuka secara penggiliran bagi murid Tahun Tiga hingga Tahun Lima pada Penggal 1 Sesi Persekolahan 2022/2023.-KOSMO! ONLINE.


Kapal-kapal layar mewah Rusia disita di seluruh dunia
Oleh KOSMO!

7 Mac 2022, 7:30 pm
WASHINGTON – Beberapa kapal layar mewah milik golongan oligarki (elit)  Rusia disita di seluruh dunia ketika Barat meneruskan sekatan ke atas mereka yang didakwa mempunyai hubungan dengan Presiden Rusia, Vladimir Putin, lapor akhbar Daily Star semalam.
Gaya hidup mewah dan kekayaan luar biasa golongan tersebut kini didedahkan, manakala pihak berkuasa menyita aset milik mereka termasuk rumah agam terapung.
Rabu lepas, ahli Kongres Amerika Syarikat, Don Young memperkenalkan Akta Membawa Kebertanggungjawaban  Oligarki Menerusi Penyitaan (BOATS)  yang secara khusus menyasarkan kapal-kapal layar mewah Rusia.
Perkembangan itu berlaku selepas pihak berkuasa Perancis menyita satu daripada kapal layar tersebut, dengan dua yang lain kini berada dalam tahanan pihak berkuasa Itali.
Menurut laman SuperYachtNews, Rusia memiliki sehingga 10 peratus daripada kapal layar mewah global.
Putin sendiri dikatakan memiliki empat kapal layar mewah tersebut. Satu daripadanya, Graceful, yang berharga £73.2 juta (RM404 juta), dilihat meninggalkan sebuah pelabuhan di Jerman pada bulan lepas sebelum Barat melaksanakan sekatan ke atas Rusia.

Lokasi terakhirnya yang diketahui adalah di Kaliningrad, wilayah Rusia yang diapit antara Poland dengan Lithuania di rantau  Baltik.
Grace mempunyai panjang 79.8 meter (m) dan memiliki ciri mewah termasuk kolam renang sepanjang 15 m  yang boleh bertukar ditukar menjadi lantai tarian. – AGENSI


24 kenderaan rosak dihempap pokok tumbang, 10 lokasi di Cheras banjir
7 Mac 2022, 6:56 pm
CHERAS – Sejumlah 24 kenderaan yang diparkir berdekatan Hospital Universiti Kebangsaan Malaysia (HUKM), dekat sini mengalami kerosakan akibat dihempap pokok tumbang susulan hujan lebat petang tadi.
Ketua Polis Daerah Cheras, Asisten Komisioner Muhammad Idzham Jaafar berkata, kejadian berlaku sekitar pukul 3.15 petang sekali gus menyebabkan kesesakan kepada lalu lintas di lokasi.
“Tiada kemalangan jiwa dilaporkan berlaku dan pihak bomba sedang bertungkus lumus mengalihkan pokok-pokok yang tumbang,” ujarnya dalam kenyataan sebentar tadi.
Dalam perkembangan sama, jelas beliau, sebanyak 10 lokasi di daerah ini sedang dilanda banjir kilat ketika ini.
Kawasan tersebut adalah Taska Ros Kani, Jalan Br 2/12 Kuala Lumpur, Susur PGRM, Sunway Velocity, Jalan Tasik Selatan dan Lebuh Raya Kesas (berhampiran Awan Besar) terowong Jalan Jalil Link.
Selain itu, Bukit Jalil (simpang laluan masuk ke Balai Polis Bukit Jalil), Jalan Chan Sow Lin, Pekan Salak South, MRR2 berhampiran TBS dan Lebuh Raya Bukit Jalil.

Katanya, berlaku kesesakan teruk di Jalan Chan Sow Lin dan MRR2 berhampiran TBS manakala laluan ke Pekan Salak South ditutup ekoran air naik paras lutut dan berbahaya kepada kenderaan serta orang ramai.
Muhammad Idzham menasihati warga Kuala Lumpur agar tidak keluar dari kediaman masing-masing atau dalam mana-mana bangunan ketika ini kerana kebanyakan jalan di daerah ini mengalami kesesakan yang teruk. – KOSMO! ONLINE.


[VIDEO] Hujan lebat, ribut petir di barat semenanjung
Oleh KOSMO!

7 Mac 2022, 5:55 pm
PETALING JAYA – Jabatan Meteorologi Malaysia (MetMalaysia) melaporkan imej gema radar menunjukkan keadaan hujan lebat dan ribut petir berlaku di kebanyakan kawasan di sebelah barat semenanjung pada petang ini.
MetMalaysia dalam laporan cuacanya tadi berkata, keadaan itu dilihat berlaku dari negeri Pulau Pinang sehinggalah ke barat Johor.
“Keadaan cuaca ribut petir intensiti tinggi ini terutamanya untuk kawasan sebelah Lembah Klang dan juga Negeri Sembilan dijangka akan berterusan sehingga ke lewat malam nanti.
KEADAAN banjir kilat yang melanda dibeberapa kawasan di ibu negara hari ini.
“Orang ramai di sekitar kawasan-kawasan terbabit dinasihatkan supaya berwaspada berikutan keadaan banjir kilat, angin kencang dan juga kerosakan pada struktur bangunan yang tidak kukuh boleh berlaku kesan daripada ribut petir yang berlaku sekarang,” katanya di sini hari ini.
Bagi negeri Sabah dan Sarawak pula katanya, cuaca kelihatan cerah di kebanyakan bahagian pada petang ini di Sarawak di mana hujan hanya berlaku di sekitar bahagian barat negeri Sarawak dan dijangka akan reda menjelang awal malam.
“Untuk negeri Sabah, hujan lebat pada ketika ini dilihat berlaku di sekitar kawasan pedalaman dan juga pantai berat negeri berkenaan serta dijangka akan reda juga menjelang awal malam nanti,” tambahnya.

Terdahulu, Kosmo! melaporkan puluhan kenderaan tenggelam dalam banjir selepas hujan lebat melanda ibu negara kira-kira lebih dua jam sebentar tadi.
Antara kawasan yang dilaporkan mengalami banjir kilat ketika ini ialah di Kuchai Lama, Pudu, sekitar Pusat Konvensyen Kuala Lumpur (KLCC), Jalan Chan Seow Lin, Lebuh Raya Shah Alam (KESAS) serta sekitar Jalan Cochrane. – KOSMO! ONLINE


Derma Gigi Hadid untuk mangsa perang Ukraine
Oleh KOSMO!

7 Mac 2022, 4:38 pm
BANDARAYA NEW YORK – Supermodel antarabangsa, Gigi Hadid berjanji untuk mendermakan bayaran yang diterima di pentas peragaan Minggu Fesyen kepada golongan yang terjejas  akibat perang di Ukraine, lapor akhbar MailOnlie semalam.
Gigi berkongsi beberapa gambar mangsa perang di Ukraine daripada  pelbagai program dan berkata,  dia melakukan  sumbangan yang agak besar bagi membantu mereka yang memerlukan.
Ikon fesyen itu menjelaskan bahawa walaupun kerjayanya hanya di pentas peragaan, dia berasa bertanggungjawab untuk turut menghulurkan bantuan.
Kali ini, dia melakukannya dengan menyumbang pendapatan penuh yang diterima daripada kempen fesyen Musim Gugur 2022 kepada organisasi-organisasi  kebajikan Ukraine.
Dia juga menyatakan bahawa akan terus menyokong mereka yang mengalami perkara yang sama di Palestin. – Agensi


[VIDEO] Kereta tenggelam, lelaki panjat bumbung selamatkan diri
7 Mac 2022, 4:43 pm
KUALA LUMPUR – Sebuah video tular di media sosial memaparkan puluhan kenderaan tenggelam dalam banjir akibat hujan lebat melanda ibu negara kira-kira lebih dua jam sebentar tadi.
Berdasarkan video berkenaan, kejadian tersebut dipercayai berlaku di laluan Kuchai Link, dekat sini kira-kira pukul 3.37 petang.
Turut kelihatan puluhan kenderaan juga terkandas kerana tidak dapat melalui jalan berkenaan yang sudah ditenggelami air.
Keadaan tersebut turut menyebabkan seorang lelaki dipercayai pemandu sebuah kenderaan terpaksa menyelamatkan diri dengan naik ke atas bumbung kereta selepas keretanya nyaris tenggelam. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


KPLB mahu tingkatkan bidang pertanian, perladangan
Oleh ZAKKINA WATI AHMAD TARMIZI

7 Mac 2022, 4:37 pm
SEREMBAN – Kementerian Pembangunan Luar Bandar (KPLB) akan terus memberikan fokus untuk bersama meningkatkan bidang pertanian dan perladangan di negara ini.
Menterinya, Datuk Seri Mahdzir Khalid berkata ia termasuk dengan melonjakkan industri komoditi yang sekali gus dapat membuka peluang pekerjaan kepada rakyat.
Tambah beliau, pihak kementerian menerusi Kolej Universiti Agrosains Malaysia (UCAM) turut akan memperkasakan Pendidikan Teknikal dan Latihan Vokasional (TVET) Pertanian termasuk melahirkan lebih ramai graduan teknikal dalam bidang pertanian.
“UCAM bukan sahaja berperanan hanya memberi ilmu dan latihan malah membuka minda generasi muda hari ini memajukan pendidikan TVET tinggi melalui e-pertanian.
“Menerusinya, anak-anak muda dapat melonjakkan lagi industri komoditi dan menghasilkan lebih banyak produk usahawan pertanian serta membuka lebih banyak peluang pekerjaan,” katanya. – KOSMO! ONLINE.


Terowong SMART ditutup akibat banjir kilat di ibu kota
7 Mac 2022, 5:04 pm
PETALING JAYA – Lembaga Lebuh Raya Malaysia (LLM) memaklumkan penutupan terowong SMART berikutan banjir kilat yang melanda ibu kota.
LLM dalam satu ciapan di Twitter berkata, antara laluan yang akan terjejas akibat penutupan terowong itu ialah laluan masuk terowong dari Taman Desa dan Cheras menghala ke pusat bandar.
“Selain itu, susur keluar terowong dari pusat bandar menghala ke Cheras turut ditutup,” ciapnya.
Terdahulu, Kosmo! melaporkan, sebuah video tular di media sosial memaparkan puluhan kenderaan tenggelam dalam banjir selepas hujan lebat melanda ibu negara. – KOSMO! ONLINE


[VIDEO] Huru-hara banjir kilat di Kuala Lumpur
Oleh KOSMO!

7 Mac 2022, 5:56 pm
PETALING JAYA – Beberapa kawasan di sekitar Lembah Klang dilaporkan mengalami fenomena banjir kilat sehingga menyebabkan ramai pengguna jalan raya dan orang awam terkandas.
Ia berikutan hujan lebat berterusan sejak tengah hari tadi sehingga berlakunya timbunan sampah sarap serta lumpur yang turut dihanyutkan bersama air banjir.
Keadaan ini menimbulkan rasa panik orang ramai dan rata-rata daripada mereka sempat merakamkan detik-detik cemas tersebut.
Ratusan kenderaan terkandaa dekat Bukit Bintang.
Tinjaun Kosmo! di media sosial mendapati antara kawasan yang terjejas adalah di Terowong Tabung Haji, Terowong Chan Sow Lin, Jalan Pudu, Jalan Sri Permaisuri, Jalan Tun Razak dan Jalan Pahang.
Seorang pengguna di Facebook berkongsi klip video memaparkan seorang individu yang sedang menyelamatkan dirinya dengan memanjat bumbung kereta selepas keretanya nyaris tenggelam.
Dalam perkongsian yang lain, puluhan kenderaan dilihat tenggelam di dalam air banjir terutamanya di Lebuh raya Pantai Baru (NPE) serta beberapa kawasan parkir awam. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


KPT cadang jawatankuasa kembangkan bahasa Melayu
Oleh MOHD. HUSNI MOHD. NOOR

7 Mac 2022, 4:59 pm
PUTRAJAYA – Kementerian Pengajian Tinggi (KPT) mencadangkan kepada kerajaan untuk menubuhkan Jawatankuasa Induk Pengembangan Bahasa Melayu Institusi Pendidikan Tinggi (IPT) negara-negara ASEAN.
Menterinya, Datuk Seri Dr. Noraini Ahmad berkata, jawatankuasa ini akan merancang pelbagai program kerjasama termasuk penyelidikan, pengembangan bahasa Melayu di IPT di negara-negara ASEAN dan program terjemahan serta adaptasi karya karya iimu.
Beliau berkata, KPT turut mengenal pasti 19 universiti di Brunei Darussalam, Indonesia, Singapura, Thailand dan Filipina yang berpotensi untuk program-program kolaborasi dengan universiti tempatan.
“Dalam hal ini, KPT telah melantik Universiti Kebangsaan Malaysia (UKM) melalui Institut Alam dan Tamadun Melayu (ATMA) sebagai sekretariat bagi memulakan kerjasama strategik itu,” katanya dalam satu kenyataan hari ini.
Menurut beliau, pada ketika ini, terdapat kira-kira 300 juta orang penutur bahasa Melayu di negara-negara induk bahasa Melayu dan di negara negara ASEAN lain yang mempunyai komuniti berbahasa Melayu.- KOSMO! ONLINE


7 sungai di Lembah Klang, Selangor lepasi paras bahaya
Oleh HARRITH HISHAM

7 Mac 2022, 6:04 pm
PETALING JAYA – Tujuh sungai di Lembah Klang dan Selangor dilaporkan telah melepasi paras bahaya susulan hujan lebat setakat pukul 5.30 petang hari ini.
Menurut laman web info banjir Jabatan Pengairan dan Saliran (JPS), kesemua sungai terbabit menunjukkan trend meningkat sejak awal petang tadi.
Stesen Sungai Gombak di Jalan Tun Razak, Kuala Lumpur mencatatkan bacaan 31.99 meter (m) melebihi paras bahaya dengan bacaan normal iaitu 29.0 m.
Manakala, stesen sungai Klang di Jambatan Tun Perak merekodkan bacaan 30.12 m dengan bacaan normal iaitu 25 m.
Sementara itu, di Selangor, stesen Sungai Jenderam di Country Homes dan Sungai Kuang di Kampung Melayu Seri Kundang turut dilaporkan melepasi paras bahaya dengan bacaan masing masing 19.82 m dan 24.66 m.
Stesen Sungai Jenderam di Jenderam Hilir dan Pulau Meranti juga mencatatkan bacaan melebihi paras bahaya dengan bacaan iaitu 12.42 m an 17.32 m.

Dalam pada itu, Stesen Sungai Klang di USJ 1, di sini turut dilaporkan meningkat di atas paras bahaya dengan bacaan 12.57 berbanding becaan normal 10.9 m.
Terdahulu, MetMalaysia mengeluarkan amaran ribut petir dan hujan lebat bagi kawasan-kawasan di negeri sebelah barat semenanjung yang dijangka berlarutan sehingga lewat malam ini. – KOSMO! ONLINE.


Isteri baru lahir ketika suami masuk universiti
Oleh KOSMO!

7 Mac 2022, 5:30 pm
JAKARTA – Seorang wanita menjadi tular di media sosial Indonesia kerana berkongsi gambar lama memaparkan wajahnya ketika bayi pada tahun sama suaminya bergelar pelajar di institusi pengajian tinggi, lapor portal Wolipop semalam.
Berdasarkan hantaran yang dimuat naik di laman  TikTok, wanita tersebut, Violeta, 27, berkongsikan beberapa gambar yang jelas menunjukkan perbezaan umur antara dirinya dan suami  iaitu jarak 18 tahun.
“Sabar, mungkin (jodoh) anda masih di peringkat embrio,” kata Violeta.
Tambah wanita itu, dia baru dilahirkan ketika suaminya telah memulakan kuliahnya.
“Suami sudah semester empat, saya baru boleh merangkak,” ujarnya.
Menurut wanita itu, dia berasa gembira kerana bertemu jodoh dengan suaminya pada usia 22 tahun meskipun lelaki itu telah berusia 40 tahun ketika itu.

“Bertemu ketika umur saya 22 tahun. Siapa tahu, mungkin jodoh anda belum lahir,” katanya.
Hantaran tersebut menjadi tular dengan netizen memberikan pelbagai komen.
“Bagi kaum adam yang belum berkahwin, sabar ya. Mungkin jodoh anda belum atau baru sahaja lahir,” kata seorang netizen.
“Tapi suami anda tidak kelihatan tua,” komen seorang lagi pengguna. – AGENSI


Dijel 7 bulan gigit isteri, ugut bunuh anak tiri
Oleh NUZULSHAM SHAMSUDDIN

7 Mac 2022, 4:52 pm
SELAYANG – Tindakan seorang pekerja kontrak binaan warga Indonesia yang memukul, serta menggigit lengan isterinya termasuk menggugut membunuh anak tirinya, mengundang padah apabila dia dihukum penjara tujuh bulan oleh Mahkamah Majistret di sini hari ini.
Majistret Nur Hafizah Rajuni dan Majistret Nik Fadli Nik Azlan menjatuhkan hukuman itu terhadap selepas tertuduh Samajhi, 48, mengaku bersalah atas tiga pertuduhan yang disabitkan ke atasnya.
Mahkamah memerintahkan kesemua hukuman itu berjalan serentak dari tarikh tangkap pada 3 Mac lalu.
Di hadapan Majistret Nur Hafizah, tertuduh didakwa dengan sengaja mendatangkan kecederaan ke atasnya isterinya berumur 41 tahun di sebuah rumah pangsapuri di, Bandar Country Homes Rawang, pukul 12 tengah hari pada 13 Februari lalu.
Pertuduhan dikemukakan mengikut Seksyen 323 Kanun Keseksaaan, yang memperuntukkan hukuman penjara boleh sampai setahun atau dengan denda maksimum RM2,000 atau kedua-duanya.
Sementara di hadapan Majistret Nik Fadli Samhaji didakwa melakukan ugutan jenayah sehingga mendatangkan ketakutan kepada anak tirinya berusia 21 tahun dengan menolak badan mangsa dan berkata “Kau jangan masuk campur, aku bunuh kau kalau kau masuk campur,” di lokasi, tarikh dan masa yang sama.

Kesalahan itu didakwa mengikut Seksyen 506 Kanun Keseksaan yang membawa hukuman penjara boleh sampai tujuh tahun atau dengan denda atau kedua-duanya.
Selain itu, dia didakwa masuk ke Malaysia tanpa sebarang pas atau permit yang sah di sebuah rumah di Bandar Country Homes, pukul 10 malam pada 3 Mac lalu.
Mengikut Seksyen 6(1)(C) Akta Imigresen 1959/63 (Akta 155) (Pindaan 2002) dan boleh dihukum di bawah Seksyen 6(3) akta sama, yang memperuntukkan hukuman denda maksimum RM10,000 atau penjara maksimum lima tahun atau kedua-duanya dan maksimum enam sebatan.
Bagi pertuduhan mendatangkan kecederaan terhadap isterinya, Majistret Nur Hafizah menjatuhkan hukuman penjara tujuh bulan manakala bagi ugutan membunuh dan masuk ke negara ini tanpa permit yang sah Majistret Nik Fadli masing-masing menjatuhkan penjara enam dan tiga bulan.- KOSMO! ONLINE


Bicara kes laporan audit Najib, Arul Kanda ditangguh
Oleh NUZULSHAM SHAMSUDDIN

7 Mac 2022, 2:30 pm
KUALA LUMPUR – Perbicaraan kes Datuk Seri Najib Tun Razak dan bekas Ketua Pegawai Eksekutifnya, Arul Kanda Kandasamy atas pertuduhan meminda laporan audit 1Malaysia Development Berhad (1MDB) yang sepatutnya bersambung hari ini ditangguhkan.
Ia berikutan peguam bela Ahli Parlimen Pekan itu, Tan Sri Muhammad Shafee Abdullah masih dalam perjalanan pulang dari luar negara dan dijangka akan tiba esok selain Muhammad Shafee perlu menjalani kuarantin selama lima hari.
Menurut laporan media sebelum ini, Muhammad Shafee telah ke United Kingdom untuk bertemu dengan Queen’s Council yang dikatakan akan mewakili Najib dalam rayuan akhirnya membabitkan penyelewengan dana SRC International Sdn. Bhd. di Mahkamah Persekutuan.
Penangguhan tersebut dimaklumkan oleh Timbalan Pendakwa Raya, Mustaffa P. Kunyalam ketika dihubungi selepas sebutan kes itu di hadapan Timbalan Pendaftar, Catherine Nicholas.
Peguam bela, Datuk N. Sivananthan yang mewakili Arul Kanda ketika dihubungi turut mengesahkan perkara sama.
Perbicaraan di hadapan Hakim Mahkamah Tinggi Mohamed Zaini Mazlan akan disambung semula pada 28 Mac ini.

Pada prosiding terakhir perbicaraan itu, Mahkamah Tinggi di sini mendengar keterangan bekas Pengerusi 1MDB, Tan Sri Mohd Bakke Salleh yang juga merupakan saksi pendakwaan ke-13.
Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC untuk mengelakkan sebarang tindakan diambil terhadapnya.
Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.
Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. – KOSMO! ONLINE